भ्रष्टाचार सबले बड़ समस्या बाकिर कुछ निदानो त होखो – Anjoria\nदिसम्बर 21, 2010 करप्शन, घोटाला, भ्रष्टाचार, लोकतंत्र, संसद, सामाजिक नैतिकता\nआजुकाल्हु अइसन लागे लागल बा कि मानो भ्रष्टाचार आ साम्प्रदायिकता देश के सबले बड़हन समस्या बाड़ी सँ आ एकनी के खतम होखते देश के सगरी समस्या खतम हो जाई.\nकांग्रेस के ८३ वाँ महाधिवेशन सोमार का दिने खतम हो गइल. एह अधिवेशन में पार्टी अध्यक्षा सोनिया गाँधी आ दोसर नेता भ्रष्टाचार आ साम्प्रदायिकता पर सबले बेसी आ तीख वार कइलें. सोनिया गाँधी विपक्ष पर सोझा हमला बोलली आ टेलीकॉम घोटाला का चलते संसद ना चले दिहला खातिर आपन नाराजगी जाहिर कइली. अपना भाषण में ऊ धार्मिको आतंकवाद पर निशाना सधली.\nअधिवेशन का पहिलही से देश के राजनीतिक वातावरण बहुते धीप चुकल बा. राजा के टेलीकॉम घोटाला, पत्रकारन नेतवन आ उद्योगपतियन के साथे नीरा राडिया के टेलीफोन बातचीत के चुनिन्दा टेप, बिहार चुनाव में कांग्रेस के मिलल बड़हन हार, आ विकिलिक्स का खुलासा से देश एगो गजबे माहौल से गुजरत बुझात बा.\nएह सबसे कांग्रेस पार्टी के फरका रहल मुश्किल बा. एही बिचे प्रधानमंत्री डा॰ मनमोहनो सिंह विपक्ष का हमला का जद में आ गइल बाड़न, जनता उनुका साफ बेदाग छवि पर सवाल उठावल शुरु कर दिहले बिया. एह हालात में भ्रष्टाचार के मुद्दा बनावल सोनिया गाँधी के बड़ रणनीति बुझात बा. ऊ एह सबसे जुड़ल मामिला में कर्नाटक के नाम ले के भाजपा से पूछली कि भाजपा कइसे भ्रष्टाचार का मुद्दा पर दूमुँहा बाति कर सकेले. साफे लागत बा कि ऊ जनता के ध्यान ओह सब से अलग दोसरा तरफ ले जाये के चाहत बाड़ी. एह साल का शुरुआत में करावल एगो सर्वेक्षण से गैलप इंटरनेशनल के निष्कर्ष रहे कि ५४ फीसदी लोग एह बाति के सकारल कि ऊ लोग पिछला एक साल का दौरान घूस दे के आपन काम करवलन. अब रउरा घूस दिहला के कवनो कारण से जायज ठहराईं बाकिर इहो ओतने कड़ुआ साँच बा कि अइसनका हर काम से देश के कवनो दोसरा नागरिक के जायज न्यायोचित अधिकारन के अनदेखी होखेला. काल्हु जब उहे आदमी हार थाक के घूस दे के आपन काम करावेला त हमनी का व्यवस्था के दूसे लागेनी जा. रेलगाड़ी में बिना आरक्षण करवले सफर करे का दौरान टीटीई के पइसा दे के खलिया बर्थ हथियावत घरी हमनी का मन में कबहियों ई विचार काहे ना आवेला कि जवना यात्री का लगे प्रतीक्षा सूची के टिकट बा हमनी का ओकर हक मार रहल बानी जा !\nएह हालात में ई एकदमे स्वाभाविक बा कि नाजायज तरीका से उपर उठल लोग का बीच में एगो बे बोलल बे नाम लिहल गठजोड़ जइसन बन जाला. समाज के गिरत नैतिकता का बावजूद समाज के हर तबका में निमना लोग के कमी नइखे. बाकी धीरे धीरे एहू नेक लोगन पर नकारात्मकता हावी होखत जाले. तंत्र के उदासीनता अइसनका लोग के निराशावाद का ओरि धकेलेले. नतीजा ई होला कि जे लोग समाह के बढ़न्ती का राह पर ले जाये में अहम भूमिका निभा सकत रहे ऊ लोग आपसी बातचीत में अपना मन के भड़ास निकाले खातिर मजबूर हो जालें. धीरे धीरे ओह लोग के ई धारणा मजबूत होत जाले कि व्यवस्था में अतना घुन लाग चुकल बा कि अब एकर कुछूओ भलाई ना कइल जा सके. मननी कि भ्रष्टाचार का खिलाफ लड़ाई आसान नइखे बाकिर का कबो कवनो बड़हन चीज आसानी से भेंटाइल बा ?


बिला रहल थाती के संवारत एगो यथार्थ परक कविता संग्रह “खरकत जमीन बजरत आसमान “ – भोजपुरी साहित्य सरिता\nमनईन के समाज आउर समय के चाल के संगे- संगे कवि मन के भाव , पीड़ा , अवसाद आउर क्रोध के जब शब्दन मे बान्हेला , त उहे कविता बन जाला । आजु के समय मे जहवाँ दूनों बेरा के खइका जोगाड़ल पहाड़ भइल बा , उहवें साहित्य के रचल , उहो भोजपुरी साहित्य के ,बुझीं लोहा के रहिला के दांते से तूरे के लमहर कोशिस बा । जवने भोजपुरी भाषा के तथाकथित बुद्धिजीवी लोग सुनल भा बोलल ना चाहेला , उहवें भोजपुरी के कवि / लेखक के देखल , मति पूछीं । अइसने मे डॉ ब्रजभूषण मिश्र सरीखा भोजपुरी भाषा के पहरुवा के कविता संग्रह “खरकत जमीन बजरत आसमान” ओही समाज के बिला रहल थाती के जोगावे ला एगो लमहर परयास करत देखाई दे रहल बा ।\nभोजपुरी भाषा भाव के भाषा ह । भोजपुरी भाषा के शब्द भंडार आउर ओकर धार के जानल आउर ओकरा के सोझा परोसल , फेर ओकरे आपन हथियार बनाके समाज के लोगिन के बतावे ला कवि पुरजोर कोशिस कर रहल बा । आजू के समाज मे भोजपुरी आउर भोजपुरियापन से जवन भोजपुरिया लोग शरम कर रहल बाटें , उनुका के जगावत कवि क़हत बाटें –\n” इयाद के बसिया पानी मे\nशब्द के धार तेज करीं ।”\nचारुओर पसरल अन्याय आउर कुपोसन के कुहास से कवि हिरदे दूर कइसे हो सकेला –\nजाँगर ठेठवला के बादो\nहाँडी उलाटल बा\nत टोला परोसा से\nखपड़ा पर आगि\nका हो सकेला ?\nगाँव समाज से बिला रहल नेह – छोह , एक दोसरा ला करे धरे के चाह , जवन अब हेरे के पड़ रहल बा । पीपर आ बबूर मथेला कविता मे उपराइल बा । देखल जाव –\nना जाने कइसे\nसुख गइल पीपर आ\nसपना हो गइल छांह\nपीपर के छांह –\nजहां बनल रहे चउतरा पर\nबइठत रहे संउसे गाँव\nआपन दुख – दरद ।\nजब बेगर कवनों बेजाँय के मनईन के दबावल जाला , उनुके जीये के रसता मे ठोकर बनावल जाला भा उनुकर जीयल काल करल जाला त बिरोध के एगो ज्वार उठेला ,ओकर रूप अइसने होला –\nअगर इ साँच बा\nराउर हांथ बा ,\nत मुट्ठी भर\nराख़ लेके –\nहम खोज रहल बानी\nकि मल सकीं\nरउरा मुँह पर करिखा ।\nलंका आ रावण मथेला कविता मे कवि पौराणिक चरित्रन के आपन हथियार बना के आपन बात बड़ी चतुराई से रखले बाड़ें । जवन बाति आजु के समाज खाति सोरहो आना साँच बा –\nमोहित बाड़ें राम – लखन\nसुपनखिया रूप पर\nआपुस मे लड़त बाड़ें ।\nसमाज के छीजत रिस्तन पर कवि के लेखनी समाज के अइना देखावे खाति मजबूर देखाता –\nआजु के बनि जटायु ?\nजे रावण से लड़ी\nआपन पांख कटवाई\nआ परमारथ मे\nआज जहवाँ केहू से दोसरा के बढ़न्ति ना देखल जा सकत बा । ओहू पर कवि के लेखनी चलल बा आ खूब चलल बा । देखीं –\nआज के बानरी सेना\nखाली उधम मचावत बा\nबान्ही कइसे सेतु\nउ त पुल के नीचे\nपलीता लगावत बा ।\nधन आउर राजनीति के बाउर गठज़ोर पर कवि के पीड़ा देखीं –\nधन अरजइले ना अरजाइल\nदुश्मन अरजे लागल\nलोग बाग के गला रून्हाइल\nगोली गरजे लागल\nजहर समेटले जीयत बडुवे ।\nइ कविता संग्रह कविता के कई रूप अपने मे समेटले बा । एहमे पाँच गो खंड बा – मुक्त छंद, तितकी, हाइकू- सनेरयू , गीत -नवगीत – जनगीत आउर दोहा । बाकि दोहा सबसे नीमन तरे से लोगिन अपने ओरी खींचे मे ढेर सफल देखात बा । कम शब्द मे चोख बात राखे मे दोहा के कवनों जबाब ना होला –\nठूँठ भइल हर गांछ बा , एगो ना छतनार\nछांह भला कइसे मिली , के बान्ही अँकवार ।\nकवि प्रयोग करे मे पाछे नइखे । देखीं एगो गीत के –\n“बान्ह त बन्हा गइल बा ओनहीं\nइहाँ तक आ , नदी बा सुखाइल\nधूप मे त जेठ के जलन बा\nछांह बाटे कतहीं घेराइल\nगायब बा भीतर के कागद\nखलिहा लिफाफा बा आइल !”\nभोजपुरी पाठक ला एगो नीमन उपहार बा इ कविता संग्रह “खरकत जमीन बजरत आसमान ” । ढेर लोगिन के नीमन पाठ सिखावे ला मिठकी गोली । कवि डॉ ब्रजभूषण मिश्र के फ़लक मे एगो नया हीरा जड़ गइल बा इ काव्य संग्रह । एकरा संगे कवि के हमार अनघा बधाई बा ।\nसमीक्षाखरकत जमीन बजरत आसमान, जयशंकर प्रसाद द्विवेदी, डॉ ब्रजभूषण मिश्र


गोरखपुर का साथही पूरा पूर्वांचल के मिलल एम्स के सौगात – टटका खबर\n22 जुलाई का दिने गोरखपुर से यूपी चुनाव अभियान के एक तरह से शुरूआते क दिहलन पीएम मोदी. भोजपुरी में अपना भाषण के शुरुआत क के एहीजा के लोगन के मनो जीते के कोशिश कइलन मोदी जी.\nगोरखनाथ मंदिर में पूजा अर्चना क के आ एह पीठ के दिवंगत मठाधीश महंत अवैद्यनाथ के मूर्ति के अनावरण क के मोदीजी अपना हिन्दुत्व प्रेमो के बखूबी जता दिहलन. कहलन कि उनुका ला ई सौभाग्य के बाति बा कि उनुका महंत अवैद्यनाथजी के मूर्ति के अनावरण करे के मौका मिलल.\nएकरा बाद फर्टिलाइजर ग्राउंड पर आयोजित कार्यक्रम में एम्स के आधारशिला रखलन आ 30 बरीस से बन्द पड़ल फर्टिलाइजर कारखाना के फेर से चालू करे के शुरुआत कइलन. प्रधानमंत्री कहलन कि जातिवाद भा परिवारवाद से विकास नइखे होखे वाला आ नवहियन के चाहीं कि बीजेपी के विकासवाद से जुड़े लोग.\nप्रधानमंत्री बनला का बाद पहिला बेर गोरखपुर आइल रहलन आ पूर्वांचल से चुनावी शंख बजावे के आपन खास मायने बा. पूर्वांचल में बीजेपी आपन पूरा ताकत लगा दिहले बिया. गारखपुर के कार्यक्रम से पूर्वी उत्तर प्रदेश में योगी आदित्यनाथ के सत्तो के स्थापित क गइलन मोदी जी. तीसन बरीस से बन्द पड़ल फर्टिलाइजर कारखाना शुरू करावे आ एम्स खोलवावे के जसो योगी आदित्यनाथ का नामे क दिहलन. कहलन कि रउरा सभा आदित्यनाथ जइसन मजबूत सांसद भेजले बानी जे हमरो से लोहा ले लेबेलन.\nबाकिर सबकुछ का बावजूद यूपी में केकरा के सीएम बनावल जाई से आजुओ ना खुलल. ओने योगी आदित्यनाथ साफ कह दिहलन कि ऊ योगी हउवन आ योगिए बनल रहीहें. मुख्यमंत्री के बनी से भाजपा के संसदीय दल तय करी.\nTags: गोरखपुर, पीएम मोदी, पूर्वांचल, योगी आदित्यनाथ


(शुक 23 सितम्बर)\nआजु शुक का का दिने मध्य प्रदेश में छात्र संघ चुनाव का दौरान कई जगहा हंगामा भइल. कहीं कहीं पुलिस के दखल देबे के पड़ल.\nआईआईएम-कलकत्ता अपना विद्यार्थियन खातिर सुविधा विस्तार करे का मकसद से उद्योग जगत से सहायता लेबे के तइयारी करत बा.\nकारपोरेट मामिलन के मंत्री एम. वीरप्पा मोइली आजु विपक्ष पर एहसे बरस पड़लन कि ऊ लोग गृह मंत्री पी. चिदम्बरम के इस्तीफा मांगत बा. कहलन कि अइसहीं इस्तीफा दिहल जात रहल त देश में ‘राजनीतिक अस्थिरता’ आ जाई.\nटीम अन्ना हजारे आजु शुक से दिल्ली के सरकारी दफ्तरन में घूम घूम के कर्मचारियन के घूस ना लेबे खातिर प्रेरित करे वाला अभियान शुरू कइले.\nहिमाचल प्रदेश में छह बेर से कांग्रेस के विधायक रहल प्रेम सिंह के आजु शुक का दिने दिल के दौरा पड़ला से निधन हो गइल. ऊ 63 बरीस के रहले.\nझारखण्ड में शुक का दिने नक्सलियन के दू गुट का बीच आपसी झगड़ा में एगो नक्सली मरा गइल आ दू गो घाहिल हो गइले.\nसर्वोच्च न्यायालय आजु 2008 के मालेगांव विस्फोट मामिला के मुख्य आरोपी साध्वी प्रज्ञा ठाकुर के जमानत याचिका खारिज कर दिहलसि.\nभोपाल स्थित मौलाना आजाद राष्ट्रीय प्रौद्योगिकी संस्थान के छात्र विनोद सोनी फांसी लगाके जान दे दिहलसि. बतावल जात बा कि ऊ डिप्रेशन से ग्रस्त रहुवे.\nशनिचर आ अतवार का दिने तेलंगाना इलाका में 200 से अधिका रेलगाड़ियन के रद्द कर दिहल जाई काहे कि काल्हु से रेल रोको आंदोलन शुरू होखे वाला बा.\n2जी स्पेक्ट्रम मामिला का सुनवाई में जब सरकारी वकील कहलन कि सीबीआई जांच के निगरानी करे में सर्वोच्चो न्यायालय खातिर एगो ‘लक्ष्मण रेखा’ तय बा त शीर्ष अदालत पलटवार करत कहलसि कि ई रेखा अइसन नइखे जवना के लाँघल ना जा सके. रावणो के वध खातिर ई रेखा लाँघल गइल रहल.\nतेलंगाना के हड़ताली कर्मचारियन के हड़ताल के वेतन ना मिली.\nशिव सेना काल्हु बियफे का दिने कहलसि कि अन्ना हजारे पाकिस्तान मत जासु.\nसिक्किम भूकम्प में मरे वालन के गिनिती 78 हो गइल. केंद्र सरकार 50 करोड़ रुपिया के सहायता के एलान कइले बिया. बिहारो सरकार पाँच करोड़ रुपिया दी.\n2जी मामला में चिदम्बरमो सना गइल लागत बाड़े बाकिर प्रधानमंत्री मनमोहन सिंह के कहना बा कि चिदम्बरम का ईमानदारी पर उनुका तनिको शक नइखे. काल्हु बियफे का दिने चिदम्बरम प्रधानमंत्री आ प्रणव मुखर्जी से फोन पर बतियवला का बाद कहलन कि जब ले ऊ लोग देश वापिस नइखे लवटति तबले चिदम्बरम मुँह ना खोलीहें. एह मामिला में सनइला का बाद चिदम्बरम से इस्तीफा मँगले बाड़ी जयललिता. भाजपा के कहना बा कि कांग्रेस में गृह युद्ध जइसन हालात बनि गइल बा. काहे कि चिदम्बरम का खिलाफ टिप्पणी वित्त मंत्रालय से प्रधानमंत्री के भेजल गइल रहे. ओने डीएमके कहना बा कि ए॰राजा ठीके कहत रहलन कि सब कुछ चिदम्बरम का मंजूरी का बाद भइल रहे. माकपा चिदंबरम के भूमिका के जाँच करावे के माँग कइले बा त भाजपा चिदम्बरम के इस्तीफा के.\nआईआईएम -बेंगलुरू के छात्रा के खुदकुशी का बाद पुलिस ओकरा ओह प्रेमी के खोजत बिया जे फेसबुक पर अपना प्रोफाइल में ओकरा से रिश्ता तूड़ लेबे के एलान कइले रहुवे जवना चलते ऊ लड़िकी फाँसी लगा लिहलसि.\nजम्मू कश्मीर के मुख्यमंत्री उमर अब्दुल्ला के तनिको गलत नइखे लागत कि ऊ पाक का कब्जा वाला कश्मीर के प्रधानमंत्री रहल सुल्तान महमूद चौधरी के हेलीकॉप्टर से काहे घूमवले.\nशनिचर ले मानसून खतम हो जाई. तबहियो कुछ जगहा छिटपुट बरखा हो सकेला.\nतमिलनाडु चाहत बा कि कुडनकुलम परियोजना पर काम रोक दिहल जाव.\nआपरेशन का बाद स्वस्थ होत सोनिया गाँधी पार्टी नेता लोग से मिलल शुरू कर दिहले बाड़ी.\nपुणे से महाराष्ट्र नवनिर्माण सेना के विधायक रमेश वांजले के विधवा कांग्रेस पार्टी छोड़के राष्ट्रवादी कांग्रेस पार्टी में शामिल हो गइली. ऊ राकांपा का तरफ से चुनाव लड़ीहें.\nफिलीस्तीन के स्वतंत्र राष्ट्र बनावे खातिर रूस समर्थन के बाति कहलसि. अमेरिका एह पर वीटो करे के बात कइले बा. भारत फिलीस्तीन के समर्थन में बा.\nतीस सितम्बर से स्विट्जरलैंड आ आस्ट्रेलिया का दौरा पर जइहें राष्ट्रपति प्रतिभा पाटील.\nलीबिया के प्रधानमंत्री रहल बगदादी अल मोहम्मदी के ट्यूनीशिया में गिरफ्तार कर लिहल गइल बा.\nकरिया धन पर विशेष जाँच दल बनावे का बारे में सर्वोच्च न्यायालय में एकराय नइखे.\nकाल्हु बेसम्हार गिरल शेयर बाजार आजु शुको का दिने गिरावटे का साथ बंद भइल. काल्हु एके दिन में सात सौ अंक से बेसी के गिरावट आइल रहे.\n‘धूम 3’ में हीरोइन के खोज पूरा हो गइल बा आ कैटरीना कैफ के चुन लिहल गइल बा. एह फिल्म में आमिर खान मुख्य भूमिका में बाड़े.\nभारत-पाकिस्तान के रगड़ा झगड़ा से कलाकारन के कवनो वास्ता नइखे, कहले गजल गायक गुलाम अली.\nअभिनेता टॉम हार्डी के कहना बा कि ऊ झूठ बोले में माहि हउवें आ चालाकी आ धोखेबाजी से आपन काम निकाल लिहला का चलते आजु बढ़िया अभिनेता गिनाले.\nमलाइका के पति अभिनेता जायद खान दूसरका बेर बाप बनल बाड़े. उनुकर आपन बनावल पहिलका फिल्म ‘लव ब्रेकअप्स जिंदगी’ के रिलीज होखे से कुछ दिन पहिलही उनुका घर में बधाई बाज गइल बा.\nलमहर इंतजार का बाद अभिनेता प्रतीक बब्बर के एगो फिल्म में मुख्य भूमिका मिलल बा. उनुका फिल्म के नाम ‘एक दीवाना था’ हवे.\nभारतीय क्रिकेट टीम के कप्तान रहल मंसूर अली खान पटौदी के आजु शुका का दिने उनुका गाँव पटौदी में सुपुर्द-ए-खाक कर दिहल गइल. पिछला डेढ़ महीना से साँस का तकलीफ से परेशान नवाब पटौदी दिल्ली के सर गंगाराम अस्पताल में भरती रहलन जहाँ सत्तर बरीस का उमिर में काल्हु बियफे का दिने उनुकर निधन हो गइल. पटौदी चालीस गो मैच में भारत के कप्तानी कइले रहले.\nकाल्हु शनिचर का दिने चैम्पियंस लीग में केप कोबराज आ न्यू साउथ वेल्स का बीचे रोमांचक भिड़ंत होखी.\nआस्ट्रेलियाई क्रिकेट टीम के सलामी बल्लेबाज रहल ज्यौफ मार्श श्रीलंका क्रिकेट टीम के कोच बहाल भइल बाड़े.\nभारत के माथ महिला एकल बैडमिंटन खिलाड़ी सायना नेहवाल जापान ओपन में आपन शानदार प्रदर्शन जारी रखले बाड़ी.\nइंग्लैंड क्रिकेट टीम के हरफनमौला खिलाड़ी डोमिनिक कोर्क पेशेवर क्रिकेट से सन्यास ले लिहले.\nचैम्पियंस लीग के उद्घाटन मुकाबिला आजु शुक का साँझ रॉयल चैलेंजर्स आ वॉरियर्स का बीच खेलल जाई.\nएशिया कप (अंडर-18)का हॉकी मुकाबला में बियफे का दिने भारत मलेशिया के 4-1 से हरा दिहलसि.\nमुम्बई इंडियंस के चैम्पियंस लीग में5गो विदेशी खिलाड़ियन का साथ खेले के अनुमति मिल गइल. सचिन तेंदुलकर समेत ओकर आठ गो खिलाड़ी घवाहिल हो के खेले लायक नइखन रहि गइल.


प्रयोगकर्ता वार्ता:Raghu12345bir - विकिपीडिया\nस्वागतम्! नमस्कार Raghu12345bir जी, भोजपुरी विकिपीडिया पर राउर बहुत स्वागत बा!\nRaghu12345bir जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,746 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Raghu12345bir&oldid=626157" से लिहल गइल\nएह पन्ना पर आखिरी बेर संपादन 24 सितंबर 2018 के 05:32 बजे भइल रहल।


आआपिया के पापी कानून मंत्री – Anjoria\nकहल गइल बा कि मूरख उलटेला तबो मुरुखे रहेला बाकि साक्षर उलटि के राक्षस हो जाला, “साक्षरा विपरीताश्चेत राक्षसा एव केवलम्..” !\nएही तरे कानून क जानकार जदि कानून का उल्टा सोचे आ निगेटिव करे शुरू कऽ देव त अपना फितरती कारनामा से नाकन चना चबवा देला. तमाशा तब खड़ा होला जब ऊ दिठारे सेन्हि पर पकड़इलो पर छाती उतान करत हेकड़ी देखावे लागेला. ‘आआपा’ के एगो अइसने आपिया बिधायक जब अपना दुर्दम कारनामा प उतारू भइल त राजधानी दिल्ली का पुलिस के नाकन चना चबवा दिहलस.\nचार्ल्स सोभरजवा बड़ा मुश्किल से धराइल रहे. ओकरा बहुरुपिया लुकाछिपी के अंदाज से फिलिम वाला एतना प्रभावित भइलन स कि ओकरा प फिलिम बना दिहलन सऽ. ओइसे त ऊ सुलताना डाकू आ फूलन देबियो प फिलिम बनावे में अगुवाइल रहलन स, इहाँ अइसन बतियो नइखे. साधारन बात, साधारन ममिला बा.\nप्रेक्टिस में फ्लाप वकील तिकड़म चकमा में ढेर माहिर हो जाला. अतना माहिर कि पूरा के पूरा सरकारी महकमा के गड़थइया के नाच नचा देला. अब अइसनका मनई विधायक बन जाय त सोचीं कतना खतरनाक हो जाई. मेहरारू से घरेलू हिंसा क ममिला ना रहित त ऊ पीठी धूर ना लगावे दिहित. नारी सशक्तीकरण का समय में, नारी सुरक्षा का नाँव प सत्ता पावे वाली पार्टी खुदे अपना विधायकन (खास कर कानून मंत्रालय) का परसनल खुराफात से परेशान बिया ऊपर से पुलिस के दिन दहाड़े ठेंगा देखा के निकल जाए आ लाख कोशिश प ना धराये वाला ई आपिया स्टाइल एघरी राजधानी मे चरचा क मसालेदार विषय हो गइल बा.\nआगा चाहे जवन होखे बाकि अपना फितरत आ लुकाछिपी वाला स्टाइल से ई जन प्रतिनिधि ई त साबित कइये दिहलस कि दिल्ली सरकार आ ओकर ‘कानून क राज ‘ केतना लचर आ बेबस बा. देखल जाव कि ई बेशरम आपिया सुप्रीमो कोर्ट के आदेश मानत बा कि ना.\nPrevious Post: भोजपुरी भाषी के मातृभाषाई के अस्मिताबोध – 2\nNext Post: गजल


पटना। तीन दिन पहिले भोजपुरिया डॉट कॉम पर "हमनी भोजपुरिया टीवी" के सच्चाई जान के भोजपुरी फिल्म इंडस्ट्री के एगो खास वर्ग बहुत दुखी बा। एह में मुख्य तौर पे ऊ लोग बा, जे कवनो ना कवनो तरह से एह चैनल से जुडल रहे, अउर एकरा संगे आपन भविष्य तलाशत रहे। आज हमनी का बतावे जा तानी जा, एह ग्रुप के एगो अउर कारनामा के बारे में।\nComments (3)\tलाइसेंस नइखे, लेकिन जारी बा खेल...\nपटना। का रउआ दिल में कवनो टीवी चैनल से जुडे के इच्छा बा? का रउआ कवनो अभिनेता, कलाकार, निर्माता या निर्देशक बानी? अगर हाँ, त ई रिपोर्ट र...\nComments (7)\tबिहार की तरक्की देख के खुश भइल वर्ल्ड बैंक\nपटना। नीतीश कुमार के जादुई शासन काल में बिहार के तरक्की से अब वर्ल्ड बैंक भी खुस हो गइल बाटे। हाल ही में बिहार के दौरा पर आइल वर्ल्ड बै...\nComments (1)\tविधायक हत्याकांड: रूपम पाठक के मिलल जनसमर्थन\nपटना। पूर्णिया विधायक हत्याकांड के मुख्य आरोपी रूपम पाठक के बिहार में अपार जनसमर्थन मिल रहल बाटे। एह मामला के बाद बिहार के कई गो महिला ...\nComments (2)\tझारखंड के 'पीड़िता' के न्याय दिलइहें नीतीश\nपटना। बिहार के मुख्यमंत्री नीतीश कुमार पर बिहार के आम जनता के विश्वास बिहार विधानसभा चुनाव में जग जाहिर हो चुकल बाटे। अउर एह चुनाव में ...\nAdd your comment\tबिहार सरकार द्वारा पानी शोधन संयंत्र के निर्माण\nपटना। निर्माण क्षेत्र में अग्रणी कंपनी पुंज लॉयड के बिहार सरकार का ओर से रोज 62.24 लाख लीटर के आपूर्ति वाला पानी शोधन संयंत्र लगावे के ...\nAdd your comment\tठाकरे के बाद अब बैंक कइलस यूपी-बिहार से भेदभाव\nComments (21)\tसुर-संग्राम के फाइनल में बवाल; प्रोग्राम रद्द\nपटना। महुआ चैनल के रियलिटी शो "सुर संग्राम" के फाइनल के दौरान पटना के गाँधी मैदान में हालात एतना बिगड गइल कि पुलिस के लाठी चार्ज करे के...\nComments (15)\t« Start Prev 1234567 8910 Next End »


टटका खबर, बुध, वैशाख अन्हरिया नवमी, 2078 विक्रमी – टटका खबर\nMay 5, 2021 आईपीएल, कुशीनगर, कौशाम्बी, गोण्डा, गोरखपुर, चम्पारण, पंचायत चुनाव, पलामू, बक्सर, बलिया, भाजपा, ममता बनर्जी, मिर्जापुर, रोहतास, सपा\nभारत आ ब्रिटेन अब एक दोसरा के रणनीतिक साझेदार बनि के रहिहें. काल्हु प्रधानमंत्री नरेन्द्र मोदी आ ब्रिटेन के प्रधानमंत्री बोरिस जॉनसन का बीच भइल ऑनलाइन शिखर बईठक में एकरा साथही आठ गो अउर समझौतो पर दस्तखत भइल.\nसुप्रीम कोर्ट पश्चिम बंगाल आवास उद्योग नियमन कानून 2017 के असंवैधानिक बतावत रद्द कर दिहलसि. राज्य द्वारा बनावल ई कानून घर खरीददारन के अधिकार कम करे वाला रहुवे आ केन्द्र सरकार के बनावल रियल इस्टेट (नियमन एवं विकास), कानून 2016 का उलुटा रहुवे. अदालत कहलसि कि राज्य के कानून संसद के अधिकार क्षेत्र में लँघले बा आ पश्चिम बंगाल के घर खरीदारन के हित शामिल नइखे कइले.\nचुनाव हरला का बावजूद सगरी नैतिकता के ताक पर राखत ममता बनर्जी आजु पश्चिम बंगाल के मुख्यमंत्री पद के किरिया धरीहें. चुनाव का बाद उऩुका गोल तृणमूल के पिछलो बेर से अधिका सीट मिलल बा बाकिर ममता खुद आपन चुनाव नंदीग्राम से हार गइल बाड़ी. बाकिर ममता से ममता आ नैतिकता के उमेद कइल बेकार बाति बा. पश्चिम बंगाल में भाजपा समर्थकन पर तृणमूलियन के कहर बरपल बा आ एकरा बावजूद कतहीं कवनो सुनवाई होखत नइखे लउकत.\nकोरोना के कहर से परेशान हो के आखिरकार बीसीसीआई आईपीएल के मौजूदा लीग के टारे के फैसला कर लिहलसि. अब कवनो आईपीएल मैच ना होखी.\nदेश के शेयर बाजार हाल के चुनावी परिणामन से अइसन दहशत में आइल बा कि काल्हुओ जोरदार बिकवाली देखे के मिलल. काल्हु सेंसेक्स 465 अंक आ निफ्टी 138 अंक गिर के बन्द भइल. आजुओ बाजार सपाट रहे के उमेद बा.\nभारतीय जनता पार्टी के प्रवक्ता आ सुप्रीम कोर्ट के अधिवक्ता गौरव भाटिया पश्चिम बंगाल में विधानसभा चुनावन का बाद होखत हिंसा के जांच केन्द्रीय जांच ब्यूरो से करवावे के गोहार लगवले बाड़न सुप्रीम कोर्ट से. उमेद त नइखे कि सुप्रीम कोर्ट उनुकर गोहार सुनी बाकिर देखल जाव अदालत के न्याय का कहत बा.\nकुशीनगर के जटहां बाजार में एगो औरत अपना आशिक का साथे मिल के अपना भतार के गरदन काट दिहलसि. मरे वाला के भाई का तहरीर पर पुलिस दुनु आरोपियन के गिरफ्तार कर लिहले बिया. बियाह दस बरीस पहिले भइल रहुवे आ तीन गो बच्चो बाड़ल सा ओह औरत के.\nबक्सर जिला में नदाव गाँव के रहे वाला आ अवकाश पा चुकल मानद लेफ्टिनेंट सह असिस्टेंट कमांडेंट रामविलास दूबे के निधन 98 बरीस के उमिर में हो गइल.\nपलामू के छतरपुर प्रखंड कार्यालय में काम करे वाला रोजगार सेवक के कंचनपुर गाँव के एगो आदमी से ओकर काम करवावे ला दस हजार रुपिया घूस लेत रंगे हाथ पकड़ लिहलसि पुलिस.\nपलामू जिला के हरिहरगंज इलाका में ढाब गाँव का लगे भइल एगो सड़क हादसा में तीन लोग के जान चलि गइल आ दू जने घवाहिल हो गइलें. एगो ट्रेलर बेकाबू हो के एगो मोटरसाइकिल के धक्का मारत एगो घर में घुस गइल.\nबक्सर जिला के इटाढ़ी इलाका के नुआँव गाँव में स्टेट बैंक के ग्राहक सेवा केन्द्र चलावे वाला उनवांस गांव के आदमी के बक्सर-इटाढ़ी रोड पर महदह पुल का नियरा लूट लीहल गइल. ऊ बैंक से 48 हजार रुपिया निकाल के सेवा केन्द्र पर आवत रहुवे. एगो लुटेरा धरा गइल बा बाकिर रुपिया ले के बाकी दू गो लूटेरा मोटरसाइकिल से भाग निकललें.\nकौशाम्बी जिला के सैनी कोतवाली इलाका में साढोगांव का सोझा एगो औरत अपना दू गो बेटा आ एगो बेटी लिहले ट्रेन का सोझा कूद के जान दे दिहलसि. बचवनो के मौत हो गइल एह हादसा में.\nगोरखपुर पुलिस रामगढ़ताल इलाका में चोरी करे वाला गिरोह के छह गो चोरन के कठऊर गाँव का लगे से गिरफ्तार कर लिहलसि. ओहनी का लगे से चोरी के गहना आ रुपियो बरामद भइल बा.\nपश्चिम चंपारण जिला के पथरिया इलाका में बथवरिया गांव में एगो आदमी का घर का दुआर पर पड़ल एगो नवही के लाश बरामद भइल बा. लाश मुज्जफरपुर जिला के गायघाट के रहे वाला एगो निजी फाइनेंस कंपनी के कर्मचारी के बतावल जात बा.\nरोहतास जिला के चुटिया इलाका के मधुकुपिया गांव के एगो नवही के मौत रणजीतगंज गांव का नियरा एगो ट्रक से धक्का लगला का बाद हो गइल. हादसा का बाद ट्रक चालक ट्रक लिहले भाग निकलल.\nगोण्डा नगर कोतवाली इलाका के रोडवेज बसस्टैंड पर दू गो बस का बीच में पीसा के एगो परिचालक के मौत हो गइल.\nबलिया जिला के हल्दी इलाका में सोनवानी गाँव के एगो नवहिन फाँसी लगा के जान दे दिहलसि. पुलिस मामिला के जाँच करत बिया.\nमिर्जापुर में पंचायत चुनाव में गंगासागर गाँव के प्रधान पद के प्रत्याशी के जीतला के परिणाम उनुका मौत का बाद आइल.\nयूपी में भइल तीनतल्ला पंचायती चुनाव के सगरी परिणाम आ गइल बा आ हर गोल आपन आपन दावा करे में लागल बा. सपा के दावा बा कि सबले अधिका ओकरे उमादवार जीतल बाड़ें. हालांकि ई जीत पिछला बेर के चुनाव में मिलल जीत से बहुते कम बा. भारतीय जनता पार्टी पिछला बेर से बहुते अधिका सीट पर जीते के दावा करत बिया. अगर बागी उमीदवार ना लड़ल रहतें त जीत अउरी शानदार भइल रहीत.


टटका खबर, शनिचर, २४ मार्च २०१२ | Anjoria's Weblog\nटटका खबर, शनिचर, २४ मार्च २०१२\nPosted on मार्च 25, 2012 by Anjoria\nयूपी के हर प्रखंड में आईटीआई खोले के बात व्यावसायिक शिक्षा मंत्री ब्रह्मा शंकर त्रिपाठी कहले बाड़न. अबहीं राज्य में सरकारी आ निजी मिला के साढ़े बारह सौ औद्योगिक शिक्षण संस्थान बाड़ी सँ.\nपोस्ट ग्रेजुएट मेडिकल कोर्स खातिर ऑन लाइन काउंसलिंग प्रक्रिया के सुप्रीम कोर्ट मंजूरी दे दिहलसि. अब जम्मू-कश्मीर आ आंध्र प्रदेश छोड़के देश के सगरी मेडिकल कॉलेजन में पीजी सीट ऑनलाइन काउंसलिंग से भरल जाई.\nभोजपुरी फिलिम “बिदेसिया” के निर्माता, निर्देशक, कहानी लेखक, आ प्रबंधक पर भिखारी ठाकुर के वारिस राजेन्द्र ठाकुर छपरा सीजेएम कोर्ट में केस दाखिल करवले बाड़न कि ऊ लोग बिना इजाजत बिदेसिया पर फिल्म बना के कॉपीराइट कानून लँघले बा लोग. राजेन्द्र ठाकुर के बिहार राष्ट्रभाषा परिषद “भिखारी ठाकुर रचनावली” के रायल्टी देबेले.\nकाल्हु शुक का दिने बनारस के ड़ीएलडब्ल्यू मजदूर संघ के प्रतिनिधि डीजल रेल कारखाना के महाप्रबंधक से मिल के आपन माँग पत्र दिहले जवना में यूनियन के चुनाव खातिर गुप्त मतदान, जल्दी से चुनाव, आ कर्मचारियन के मिले वाला कपड़ा आ जूता के गुणवत्ता बढ़ावे के माँग शामिल रहे. इहो कहल लोग की डीरेका रंगशाला में दर्शक दीर्घा बनावल जाव. एह प्रतिनिधि मंडल में डीएलडब्ल्यू मजदूर संघ के अध्यक्ष नरेन्द्र कुमार मिश्र, महामंत्री राधा वल्लभ त्रिपाठी, पीकेएन सिंह, पी के राय, अखिलेश राय, कृष्णमोहन तिवारी, अविनाश पाठक वगैरह शामिल रहलें.\nमुलायम सिंह के अनेसा बा कि लोकसभा के मध्यावधि चुनाव कबहियो हो सकेला एहसे ऊ अपना पार्टी के सरकार से कहले बाड़न कि सगरी चुनावी वादा साल भर का भीतरे पूरा कर दिहल जाव. मुलायम चाहत बाड़न कि लोकसभा के अगिला चुनाव में यूपी के सगरी सीट जीत के सपा केन्द्र में सरकार बनावे के हैसियत में आ जाव.\nकुशीनगर में केन्द्र का सहयोग से एक सौ छात्रन के रहे खातिर दलित वर्ग के छात्रावास बनावल जाई.\nसंत कबीर के निर्वाण स्थली मगहर में आजु शनिचर से छह दिन चले वाला मगहर महोत्सव के शुरूआत हो गइल.\nएनआरएचएम घोटाला का बाद अब हेल्थ सिस्टम डेवलपमेंट खातिर विश्व बैंक से मिले वाला सात सौ तिरसठ करोड़ रुपिया राज्य सरकार के भेजल जाई जे अपना को\tषागार से ई राशि जारी कइल करी. पहिले सगरी धन स्टेट हेल्थ सोसाइटी के भेजल जात रहुवे.\nजावेद उस्मानी आजु से राज्य के प्रमुख सचिव के कार्यभार सम्हार लिहले. पहिले मुख्य सचिव रहल अनूप मिश्रा के परिवहन निगम के अध्यक्ष बनावल गइल बा.\nसमाजवादी पार्टी आजु राज्य भर में आपन सगरी प्रकोष्ठ भंग कर दिहलसि. बाकिर अध्यक्ष लोग अपना पद पर बनल रही.\nराज्य में बहुते पुलिस अधिकारियन के तबादला कर दिहल गइल. अब अमृतराज के पटना के सीनियर एस पी बनावल गइल बा. तबादला भइल अधिकारियन में आईजी, डीआईजी, एडीजी वगैरह शामिल बाड़े.\nगोपालगंज केसरिया का बीच डेढ़ किलोमीटर लमहर पुल बनावे के मंजूरी मिल गइल बा. अगिला साल एकर निर्माण शुरू कर दिहल जाई.\nसिवान में दिल्ली के जेनयू छात्र संघ के अध्यक्ष रहल चंद्रशेखर के हत्या करे का मामिला में तीन जने के उमिर कैद सुनावल गइल बा. एह लोग के नाम हवे ध्रुव प्रसाद, इलियास वारसी आ शेख मुन्ना. एह लोग पर चालीस चालीस हजार रुपिया के जुर्मानो लगावल गइल बा.\nनक्सलियन के ताजा हिंसा आ अपहरण कइला का चलते बिचवनिया लोग से सरकार के बात रोक दिहल गइल. इटली के दू गो अपहृत नागरिकन के छोड़ावे खातिर बिचवनियन से बात चलते रहुवे कि नक्सली फेर एगो पुलिस अधिकारी के मलकानगिरी में हत्या कर दिहले आ बीजू जनता दल के विधायक झीना हिकाका के अपहरण कर लिहले.\nमणिपुर में दू गो अउरी उग्रवादी गुट शांतिप्रक्रिया में शामिल हो गइल बाड़े ई हवें युनाइटेड ट्राइबल लिब्रेशन आर्मी-यूटी एल ए अउर पक्कन रियुनिफीकेशन आर्मी-पी आर ए. अब कुल बाइस गो गुट एह शांतिप्रक्रिया में शामिल हो गइल बाड़े.\nकर्नाटक के मुख्यमंत्री रहल येदियुरप्पा के खिलाफ लोकायुक्त अदालत में चलत सुनवाई १८ अप्रैल ले टार दिहल गइल. आजु के सुनवाई में येदियुरप्पा आ अउरी आरोपी मौजूद रहले.\nलोकपाल विधेयक पर आम सहमति बनावे में लागल केन्द्र सरकार के उमेद बा कि ई विधेयक संसद के मौजूदा सत्र में पारित करा लिही.\nशुक का दिने केन्द्र सरकार हिंदू विवाह अधिनियम में बदलाव करे के मंजूरी दे दिहलसि जवना का बाद अब तलाक लिहल पहिले से आसान हो जाई. साथ ही तलाक का बाद बिआह बरकरार रहते बटोरल खरीदल संपति में औरत के हिस्सा मिली. गोद लिहल लड़िका भा लड़िकी के अब नैसर्गिक संतान का तरह सगरी हक मिली.\nराष्ट्रपति श्रीमती प्रतिभा देवीसिंह पाटील शुक का दिने महाराष्ट्र का जलगांव में एगो हवाई अड्डे के उद्घाटन कइली.\nसंयुक्त राष्ट्र में श्रीलंका का खिलाफ मतदान कइला का बाद भारत श्रीलंका के भरोसा दिहले बा कि ऊ मजगर आ संपन्न श्रीलंका के निर्माण में सहायता जारी राखी.\nप्रधानमंत्री मनमोहन सिंह दक्खिन कोरिया के चार दिन के सरकारी यात्रा पर आजु साँझ सिओल चहुँप गइलन. ओहिजा दक्खिन कोरिया के विदेश मंत्री किम सुंग हान आ सिओल में भारत के राजदूत विष्णु प्रकाश उनुकर अगवानी कइलन. राष्ट्रपति उनुकर औपचारिक स्वागत अतवार का दिने एगो समारोह में करीहें.\nयूरोपीय संघ सीरिया के राष्ट्रपति बशर-अल-असद के परिजन पर ताजा प्रतिबंध लगवले बावे. साथ ही यूरोपियन कंपनियन के मना कइल गइल बा कि दू गो सीरियाई तेल कंपनियन से कवनो सौदा मत करसु.\nखाड़ी क्षेत्र में दुबई, अबुधाबी, कतर अउर सऊदी अरब खातिर एयर इंडिया आपन उड़ान बढ़ावे के फैसला कइलसि. दुबई रूट पर ९४ का बदले १०९, अबुधाबी रूट पर ३० का बदले ४७, शारजाह रूट पर ३३ का बदले ४९ आ दोहा रूट पर १२ का बदले २१ उड़ान होखल करी.\nअफगानिस्तान सरकार उच्च शिक्षा खातिर भारत आ तुर्की जाये वाला विद्यार्थियन के संख्या दुगुना करे के सोचत बिया.\nभारत अपना नागरिकन से माली में चउकस रहे के सलाह दिहले बावे काहे कि ओहिजा अबही बागी सैनिक शासन का दौरान हालात अशांत बावे.\nसासाराम में भइल वीर कुंवर सिंह विश्वविद्यालय के अंतर कालेज महिला कबड्डी के फाइनल एम वी कॉलेज बक्सर के टीम जीट लिहलसि. एस बी कालेज आरा के टीम हार गइल.\nचेक गणराज्य में होखत ४३वीं ग्रां प्री मुक्केबाजी प्रतियोगिता के ५६ किलोग्राम भार वर्ग के फाइनल में भारत के शिव थापा इटली के विटोरिया जाहिन पारिनेलो से मुकाबिला करीहें.\nभारत के लिएंडर पेस आ चैक गणराज्य के राडेक स्टेपानेक के जोड़ी मियामी मास्टर्स टेनिस टूर्नामेंट के प्री-क्वार्टर फाइनल में पहुंच गइल बा.\nवित्तमंत्री प्रणव मुखर्जी के कहना बा कि आवे वाला दिन में कुछ अउर कड़ा फैसला करे के पड़ सकेला काहे कि सरकार चाहत बिया कि आर्थिक विकास दर के सही कइल जा सके.\nबंदरगाहन के बढ़न्ती खातिर निजी क्षेत्र के भागीदारी बढ़ावल जाई.\nदेश के अनेके हिस्सा में सर्राफा आ आभूषण बाजार आज आठवो दिने बंद रहल. ओह लोग के सबले बड़का विरोध एह बात पर बा कि दू लाख से बेसी के आभूषण खातिर चेक से बिक्री आ पैन नंबर लिखल जरूरी बना दिहल गइल बा. एहसे काला धन एह क्षेत्र में औतना आराम से ना आ सकी जतना आवत रहल हऽ. उत्पाद शुल्क के बढ़ोतरी के विरोध त देखावे खातिर होखत बा.\nअगिला महीना से चेक आ ड्राफ्ट के वैधता दस्तखत करे से तीने महीना ले रही. पहिले ई छह महीना ले वैध रहत रहुवे.\nशुक का दिने शेयर बाजार बढ़त ले के बंद भइल जवना के तकनीकी सुधार कहल जा सकेला.


Apr 12, 2012 जनार्दन राय, निबन्ध, भोजपुरी\nनीनि आइल निमन हऽ. जेकरा आँखि से इहाँ का हटि जाइला ओकर खाइल-पियल, उठल-बइठल, चलल-फिरल, मउज-मस्ती, हँसी-मजाक कुल्हि बिला जाला. अइसन जनाला कि किछु हेरा गइल बा, ओके खोजे में अदिमी रात-दिन एके कइले रहेला.\nनिकहा दिन से हमरो नीनि उचटि गइल बा, बाकिर हम केहू से किछु कहिलां ना. सोचीला कि बूढ़ भइला पर अइसन होखले करेला. हमरा संगे कवनो अजगुत नइखे भइल. जे साठि-सत्तर से हेले लागेला, ऊ कवनो अनहोनी का इंतजार में आँखि बिछवले रहेला, रहता देखत रहेला, हित-नात, संगी-साथी, निमन-बाउर सभे किछु एही सभ का माथे रहेला. ऐसे सोचत-विचारत रहला का वजह से उहाँका आपन आसन जमा ना पाइलां. कबो-कबो तऽ अइसन होला कि जब नीनि जनमतुवा का आँखि पर अइला से असकतियाये लागेले त अजिया, महतारी, फुवा लोगन का काफी मसक्कत करे के पड़ेला. उनुकरा मनावन में ओझइती का संगे-संगे गीत-गवनईं में जेवन लोरी दादी का मुँह से निकसेले, ओकर धुनि, रस, गंध अजबे सवदगर होला – आउ रे निनिया निनरबन से, बबुआ आवेले ननिअउरा से. आउ रे निनिया निनरबन से.\nचइत महीना रहे. कटिया लागल रहे. ताल में मसूरी पाकि के झनझना गइल रहे. टाँड़ पर पाकल रहिला के ढेढ़ी झरत रहे आ ओने दियरा में अबहीं गोहूँ चना पाकल तऽ ना रहे, बाकिर होरहा हो गइल रहे. एक ओर कटनी आ दुसरकी ओर होरहा का लालच में मन कसमसा के रहि गइल. अकसरूवा जीव दिन भर छिछिआइला से थाकि के एकदम बेबस हो गइल रहे. किछु करे के बेंवत ना रहे. लमहर सीवान में घुमते-घुमत साँझि हो गइल. एतने होला कि आपन खेत, बन बगइचा एक बेरि आँखि में उतरि आवेला. ऊहो देखेला आ अपनहूं देखि के आँखि में जुड़ाई पड़ेला.\nथाकल-खेदाइल देहि साँझि खने दुवारे डसावल बंसहट पर परि गइल. अकसरूवा होखला का नाते कबो-कबो डेरा डाँड़ि पर अइसहूं रुक जाये के पड़ेला एह वजह से हमरा घरनी का कवनो चिन्ता-फिकिर ना रहेले. भइल अइसन कि नीनि ओह दिन अपना गिरफ्त में एह कदर लिहलसि कि किछु साँवा-सुधि ना रहि गइल. अइसन बुझाइल कि निनिया आइल बा सुनरबन से.\nभईया संगे बँटवारा कवनो आजु के ना हऽ. ढेर दिन बीति गइल बाकिर हार आ हँसुली के लेके भउजी का संगे जवन उठा-पटक भइल ओकरा से तनी मन में गिरहि तऽ पड़िये गइल. नीनि ना खुललि. देरी ले सुतल देखि के भईया का मन में किछु अइसन बुझाइल कि, ई काम तऽ कबो के कइले ना हऽ. मेहरि का कहला में पड़ि के बाँटि तऽ लिहलसि, बाकिर दिल जगहे पर बा. बोलसु तऽ नहिये बाकिर बुचिया, भउजी आ भईया के फुसुर-फुसुर बोली तऽ सुनाते रहे. चइत के मुंगरी से थुराइल देहिं कवथ में ना रहे. दरद तऽ रहबे कइल, बाकिर देहिं पर परल नीमि के फूल ओकर गंध, बयार का पाँखि पर चढ़ि के तन-मन के सुहुरा के जवन गुदगुदी पैदा कइलसि ओहि दिने बुझाइल कि –\nभईया रे बिराना, तबो दहिनु बाँह.\nटेढ़की नीमु के दतुवन, ओकर खोरठी, पतई, निबावट, लवना, छाँह हमनी खातिर कतना आड़ बा, तनी-तनी बुझाये लागल हऽ. साँझि होते पतई का फुनुगी पर बइठल चिरइन के गिरोह, उन्हनी के खोता, तितिली आ कबो-कबो भुलाइल भँवरन के मटरगस्ती केतना नीक लागेले, ई कहे के बाति नइखे. ओह दिन त हम अपना घरनी का कहला में पड़िके नीमि का छाती पर जवन टाँगी चलवलीं कि ऊ कटा के बांचि तऽ जरूर गइल बाकिर हमरा छाती में जवन छेद भइल कि आजु ले ना भराइल. हमरा खूबे इयादि बा जब का पुलुई पर बइठि के उरूवा बोलल – उ—उ—उ—-उ, तऽ हमार घरनी कहली कि इहनी के बोलल नीक ना हऽ. बाकिर उनुकरा बाति पर बाति बइठावत बंसी सधू कहलनि – ई गियानी हवन जा. बोलला के मतलब ई होला कि सजग हो जा. किछु अइसन होई कि टोल-महाल में कवनो दुख, बिपति जरूर आई. ई आवे वाला बेरामी, बिपदा, बाढ़ि, सूखा, महामारी के बता के पोढ़ होखे के शक्ति देला.\nनीमि के डाढि उरूवा के ठांव बा. गौरईया के खोंता, आ माता दाई के झुलुहा बा. तऽ एकर दतुवन पतई दवाई आ टूसा टानिक बा. एकर दतुवन मुँह बसईला से लेके पेट का हर बेमारी के अचूक दवाई बा. इहे ना, एकरा सूखल डाढ़ि पर कोर पतुकी में बनावल भोजन के खाये वाला कइसनो कोढ़ी होखो, एक बरिस में जरूर ठीक हो जाई. एही से एकरा छाँव में बइठि के गांव के गोरी जवन गीति गावेली सऽ ओकर अजबे रस बा. एह छाँव में संवसार के संवारे वाली माता-दाई खुद बसेरा करेली. एहीसे भर नौरातन इनका गाछ से छेड़-छाड़ कइल ठीक ना मानल जाला. गाँव-गवई के माई-बहिन जब गावेली सऽ तऽ रोंवा भभरे लागेला –\nनीमिया के डाढ़ि मईया,\nझूलतऽ झूलत मईया के\nलगली पियसिया, कि बूंद एक ना !\nमाली-मालिनी मिलि क महामाया का किरिपा से नीमि के सींचत जवन रूप देले बा ओही तरे माता-दाई एह संवसार में रसे-बसे वाला हर जीव-जंतु के जिये, संवरे, सोचे, समुझे के बल-बुद्धि देले बानी. जरूरत एह बाति के बा इंसान के इंसान बूझी जा. भाई के कसाई समझ के काटे के ना हऽ. भाई भाई हऽ. संबंधन का बीच में खटाई डाले के बाति ना होखे के चाहीं. घाम सहि के छाँह दिहल आ दुख काटि के सुख बाँटल असली धरम हऽ. सच-सच कहल जाए तऽ आपन करमे असली धरम हऽ. एह राह-रहनि से जे रही, ओकरा करनी से घरनी आ धरनी दूनो के राहि रसगर हो जाई. संवसार मसान होखे से बँचि जाई. एहकवे बदे जे दुई कदम चली, माई के असली बेटा उहे हऽ –\n(अंजोरिया डॉटकॉम पर अगस्त 2003 में प्रकाशित रचना)\nडा॰ जनार्दन राय,\nनरही, बलिया – 277 001


म से मोदी आ म से महंगाई – Anjoria\nबाबा लस्टमानंद अचके में कहले कि जान जा रामचेला कि एक दिन रात में अचके मोदी जी के अंघी खुल गइल. नेता लोग खास कर मंत्री लोग के अंघी टूट गईल बड़ा बडहन आ शुभ बात हऽ. अब जब अंघी टूटि गइल तऽ पलंग पर उठि के बईठ गइले. बईठ के र्आख खोल तारे तऽ सामने का देखऽतारे की महंगई खाड़ बिया. देखते ऊ खिसिया गइले, कहले अरे डाईन, एहिजा काहे खाड़ा बाड़े?\nमहंगाई हंसलस कि वाह प्रधानमंत्री जी आपके ‘महंगाई डायन खाय जात है’ वाला गीत याद बा? मोदी जी आउर खिसिया गइले. कहले, अरे जब ‘जब दिल मांगे मोर’ वाला याद रह सकेला त डाइन वाला काहे ना, लेकिन तूं बताव कि एहिजा काहे आइल बाड़िस?\nमहंगाई फेर हंसलस आ कहलस कि ‘दिल मांगे मोर.’\nमोदी ज खिसिया गइले, तोर अतना साहस कि तूं हमरा बोल में बोल मिलावे.\nमहंगाई कहलस, चाचा जब आपके पार्टी के लोग आपके समर्थक लोग आ अब त इहां ले सुनाता कि संघ वाला गण लोगो आपके सुर में सुर मिलावऽता. हम मिला दिहनी त कवन अपराध हो गइल?\nमोदी जी पैंतरा बदलले कि अब ले त तोरा एहिजा से चल जाये के चाहत रहे लेकिन ते ना गइले.\nमहंगाई इतरा के कहलस, मोदी चाचा, हम कवनो गुजरल समय ना हईं कि लवट के ना आ सकीं. वइसे हम गइले कब रहनीं. ई त अलग बात बा कि आपके चुनाव प्रचार के समय लोग आपके आवे के मतलब हमरा जाये से लगा लिहल. ई त हमार गलती ना हऽ.\nअब मोदी जी एकदम जामा से बाहर हो गइले आ शेर अइसन गुरगुरा के कहले, कि अरे तोरा हमरा से डर नइखे लागत?\nमहंगाई कहलस, डर काहे लागी, अपने से तोगड़िया डेरइहें, संघ वाला लोग डेराई लेकिन हम काहे डेराएब? जहां ले डेराये के सवाल बा तऽ डेरवाये में हम अपने से कम नइखी.जहां ले बानी बेसी बानी.\nमोदी जी कहले, हमरा पर रोब मत गांठ. मालूम बा कि हमरा से अमरीका ब्रिटेन के राष्ट्रपति आ प्रधानमंत्री लोगो रोब खाला.\nमहंगाई कहलस, चाचा हमरा के अमरीका ब्रिटेन मत देखावऽ. हम त अपने ग्लोबल हईं.\nमोदी जी कहले, अतने हिम्मत रहे त राति खान लुका के काहे आइल बाड़ू हमार नींद खराब करे?\nमहंगाई कहलस, चाचा, हमरा वजह से नींद त बहुत लोग के खराब होला. ई दोष त सभे देला. सरकार होखे चाहे गंवार. आ आपके उठावल त हमार इरादा ना रहे, हम त चाहेनी कि सरकार घोड़ा बेंच के सुतो कि हमार बढ़ोत्तर दिन दुगुना आ रात चौगुना होखो. ई नारा त भुला जाई आ अपना लोग बाग के समझा दीं कि अब ना कहो कि ‘बहुत हुई महंगाई की मार, अबकी बार मोदी सरकार.’\nअब लगले मादी ओकरा से पोलिटिक्स करे, ‘अइसन ना हो सके कि हम सब एकठ्ठे ना रह सकीं.’\nमहंगाई कहलस, ऊ तऽ हम तबसे करऽतानी. हम साथहीं रहे के आइल बानी एह रात में. कइसे छोड़ी हमार आ राउर राशि नाम एके ह. छोड़ब कइसे?\nPrevious Post: परुआ बैल के हेहव के आसा (बतकुच्चन 166)\nNext Post: नेहाश्री के देखि के लाडला खेसारी लाल के दिल काबू मे नइखे रहि जात\nम से मोदी आ म से महंगाई …. bahut kub…bahut kub.


Bollywood Favorite Couple Ajay Devgn And Kajol Love Story Bhojpuri » LyricsMINTSS\nBollywood Favorite Couple Ajay Devgn And Kajol love Story Bhojpuri\nप्यार, नेह, मोहब्बत ई सब एके लसी-धागा के अलग अलग नाम ह. उ लसी धागा जवन कवनो आदमी के लाग जाव त ओकरा जीवन में बहुत कुछ बदल देला. प्यार सफल भइल त आदमी आदमी बन जाला ना त आशिक बन के पीड़ा के सहत रहेला, घुटत रहेला. फिल्मी जगत में लभ में पगलाये, बउराये आ बर्बाद होखे के ढ़ेर कहानी बा बाकिर आज फिल्मी सुग्गा एगो अइसन कथा सुनाई जे में प्यार रिश्ता के आकार देले बा आ अब त ओह बगिया में ल रामजी के कृपा से दू-दू गो फूलो खिल गइल बा.\nकिस्सा अजय-काजोल के\nअजय देवगन भारतीय सिनेमा उद्योग के एगो बहुत बड़ सितारा हवें. मान लीं कि अगर भारतीय फिल्म जगत एगो आकाश बा त अजय ओमें के एगो देर से चमकत सितारा बाड़ें. 1991 में फिल्म ‘फूल और कांटे” से अपना करियर के शुरुआत करे वाला अजय पहिले फ़िल्म के बाद से एक्शन स्टार के रूप में स्थापित हो गइलें. सांवर रंग, बड़-बड़ अउरी भावपूर्ण आंख, लमहर चेहरा मोहरा वाला अजय 90 के दशक में खूब नामो कमइलन अउरी प्रशंसक भी. इयाद बा ओह बेरा अजय देवगन कट बाल रखाव. अजय के प्रसिद्धि एगो हँसमुख आ चुहलबाज अभिनेता के रूप में भइल रहे जे अपना किरदारन में अक्सर कॉलेज बॉय बने आ बाद में एक्शन बॉय. बाकिर असल जिन्दगी में अजय तबो बहुत अंतर्मुखी स्वभाव के रहलें अउरी अभियो बाड़ें.\nअजय लोग से कम बात करे खातिर फ़िल्म जगत में जानल जास. कई गो लोग त उनके एही आदत के चलते अकड़ू भी समझे. बाकिर उ स्वभाव से ही रिज़र्व टाइप के इंसान हवें. 1995 के बात ह, फिल्म ‘हलचल’ के शूटिंग होत रहे. अजय देवगन के साथे शूटिंग चलत रहे, हीरोइन के सीन बाद में रहे. एगो इंडस्ट्री में लगभग स्थापित हीरोइन सेट पर आइल. उ पुछलस कि फ़िल्म के हीरो के ह? लोग एगो कोना में कुर्सी पर बइठल अजय के ओर इशारा कइल. अजय तब इंडस्ट्री में स्थापित हो गइल रहलें. बाकिर तब एह बेरा लेखां सोशल मीडिया ना रहे अउरी ना एंटरटेनमेंट चैनल के बाढ़ कि अब लोग साथे काम करे से पहिलहूँ एक दूसरा के चिट्ठा खोल के बइठल रहेला. उ हीरोइन देखलस कि हीरो त सिगरेट पर सिगरेट पी रहल बा. लागत बा कि कवनो चिमनी से धुआं निकल रहल बा. उ देखते बड़ा शंकित हो गइल कि एह हीरो के साथ त हम ई फिल्म कइसे करब? अब भगवाने पार लगइहें. आ सच में देखी ना, भगवान सच में बेड़ा पार लगा दिहलें. जवन हीरो के साथे उ हीरोइन एगो फिलिम करे में सशंकित रहली, ओकरा साथे आज जिनगी के 22 गो बसंत गुजार चुकल बाड़ी अउरी आगे भी ई साथ बरकरार रही. जी, उ हीरोइन अउरी केहू ना काजोल हई जिनका से अजय देवगन बियाह कइलें.\nलव एडवाइस देत देत एक दूसरा से लव कर लिहल लोग\nपहिले एक दूसरा के लव सेटिंग ठीक करे में मदद कइल लोग बाद में खुदे एक दूसरा से सेटिंग कर लिहल लोग. दरअसल बात ई भइल कि जब फिल्म हलचल के शूटिंग चलत रहे तब दुनु जाना में साथे काम करत करत दोस्ती हो गइल. अजय चुप्पा आदमी रहलें, काजोल दिन भर बिना पूर्ण विराम के बोले वाली लइकी. एही से एक जाना सुने वाला मिल गइलें अउरी एक जाना बोले वाला. बस एही जा सेट बइठ गइल. दुनु जाना में अच्छा दोस्ती हो गइल. तब दुनु जाना दोसरा दोसरा के डेट करत रहे लोग. एही से जब अजय के अपना रिलेशनशिप में कवनो दिक्कत आवे त काजोल उनके एक्सपर्ट एडवाइस देस आ जब काजोल के कवनो हेल्प लागे त अजय देस. एकदम फिल्मी स्टाइल में सब कुछ चलत रहे. दुनु जाना दूसरा दूसरा जगह बिजी रहे लोग एहीसे आपस में सेटिंग करे के बिचार ना आइल. फ़िल्म के शूटिंग खत्म भइल आ दुनु जाना फोन पर कनेक्ट हो गइल लोग. बाकिर तार जुड़ गइल रहे दुनु जाना के. अइसन समय के चक्र घूमल कि काजोल के ब्रेकअप भइल ओही समय अजय के भी अपना तत्कालीन पार्टनर से ब्रेकअप हो गइल.\nदरअसल, समय चक्र रास्ता के ब्लॉकेज हटवलस. दुनु जाना ब्रेकअप दर्द के कम करे खातिर एके दूसरा के ओर फोकस होखे लागल लोग अउरी मुलाकात बढ़त गइल. ‘ना मिलो हमसे ज्यादा कहीं प्यार हो ना जाये’ वाला किस्सा हो गइल. दुनु जाना में प्यार हो गइल अउरी गहरा प्यार हो गइल बाकिर केहू इजहार ना कइल. अजय अपना निजी जीवन में गैर – अभिव्यक्ति वाला आदमी हवें. उ काजोल के कबो घुटना पर बइठ के ना प्यार के इजहार कइलें ना शादी के.\nबेडरूम से निकल बियाह कइलें आ फेर वापस उहें लौट गइलें\nअजय देवगन आ काजोल के बियाह बड़ा कम हो हल्ला में भइल. अजय देवगन के छत पर बियाह भइल आ खाली घर के लोग ही उहाँ उपस्थित रहे. अजय एक बार एगो शो में कहलें कि उ बैडरूम से तैयार होके निकललें अउरी बियाह कइला के बाद वापस लौट गइलें. दुनु जाना के बियाह भइला के चार साल बाद बेटी न्यासा भइली अउरी बेटी के भइला के7साल बाद बेटा युग भइलें.\nदुनु जाना के पारिवारिक जीवन नीक गुजर रहल बा अउरी सियाराम असहीं गुजारे. एह तरह विपरीत ध्रुव के दू लोग के बीच पहिले प्रेम भइल आ ओकरा बाद जीवनसाथी बनल लोग.\n(लेखक मनोज भावुक भोजपुरी साहित्य और सिनेमा के जानकार हैं )\nTags: Ajay Devgn, Bhojpuri News, Kajol\nBox Office: ‘Matrix Resurrections’ Passes China Censorship\nTrish Stratus – Bio, Age, Net Worth, Height, Married, Nationality, Instagram


भोजवुड में बाप – Anjoria\nभोजवुड में बाप\nकर्तव्य, कुरुक्षेत्र आ ऐलान-ए-जंग जइसम फिलिमन में आपन धाक जमावे वाला विक्रांत सिंह अब भोजवुड में बाप बने ला तइयार हो गइल बाड़े. जल्दिए उनुकर एगो नया फिलिम आवे वाली बा “बाप”. एह फिलिम में गाँव के एगो अनेरिया लइका राजनीति में उतर जा ता इ सगरी राजनीति अपना हाथे ले के बन जात बा सभकर “बाप”.\nएही कथानक के रोचक अंदाज़ में फिल्मावे के कोशिश कइले बाड़न निर्देशक रवि कश्यप. उनकर कहना बा कि अपराधी हालात से उपटेलें. समाज के कुछ लोग आपन हित साधे खातिर ओहनी के उपटावेला आ जब ऊ खुदे जड़ पकड़े लागेला त फेर उहे लोग ओकरा के खतम करे में लाग जालें. बाकिर तले ले ऊ अपराधी अतना ताकतवर हो गइल रहेला कि ऊ ओही लोग का खिलाफ हथियार उठा लेला.\nदेखल दिलचस्प रही कि का “बाप” के बाद विक्रांत बन जइहें भोजवुड के असली बाप?


केन्स फिल्म फेस्टिवल में भोजपुरी फिल्म – Anjoria\nमई 6, 2010 केन्स, जला देब दुनिया तोहरा प्यार में, पन फिल्म्स, रविकिशन\nपहिला बेर केन्स फिल्म फेस्टिवल में कवनो फुल लेन्थ फीचर फिल्म शामिल हो रहल बा. एकरा पहिले डाकुमेंटरी फिल्म शामिल हो चुकल बाड़ी सँ. ई मौका अमेरिकन फिल्म प्रोडक्शन कम्पनी पन फिल्म्स के पहिला भोजपुरी फिल्म जला देब दुनिया तोहरा प्यार में के मिलल बा जवना के केन्स फिल्म फेस्टिवल २०१० का इण्डिया पेविलियन में शामिल कइल गइल बा.\nदस साल पहिले भोजपुरी सिनेमा के नवजीवन देबे वाला सदाबहार सुपर स्टार रविकिशन एक बेर फेर इतिहास बना रहल बाड़े जिनकर अभिनीत फिल्म के केन्स में देखावल जाई. जब पन फिल्म्स हिन्दुस्तान में आइल त रवि किशन से ओकरा प्रतिनिधियन के भेंट भइल आ ऊ लोग एगो भोजपुरी फिल्म बनावे के फैसला लिहल. बकौल रविकिशन ऊ कंपनी के हर संभव सहयोग दिहलन. ओह लोग के हिन्दुस्तान के कार्यशैली आ खास कर के भोजपुरी सिनेमा उद्योग से सहज भाव में परिचित करावल जरुरी रहे.\nपन फिल्म्स के सुधीर कदम के कहनाम बा कि रीजनल सिनेमा में दक्खिन के छोड़ दीं त भोजपुरिए सिनेमा के संभावना बेहतर बा आ एकर पूरा देश में बाजार बा. बाकिर सबसे बढ़ के रहुवे रविकिशन के निर्बाध सहयोग के भरोसा, जवन हर क्षेत्र मे मिलबो कइल.\nपन फिलम्स भोजपुरी सिनेमा के एगो बेहतर मापदण्ड दिहलें जब ऊ लोग फिल्म्स टेलीविजन इंस्टीट्यूट आफ इण्डिया से दू गो बेहतर छात्र चुनलें, निर्देशक का रुप में धीरज कुमार के आ डायरेक्टर आफ प्रोडक्शन का रुप में डी एन शुक्ला के. फिल्म के पूरा तकनीकि टीम योग्य पेशेवर से बनल रहे, पन फिल्म्स के प्रोड्यूसर पवन शर्मा कहलें कि एकर परिणाम आजु सबका सोझा बा. एहसे सिर्फ भोजपुरिए सिनेमा के सम्मान नइखे बढ़ल बलुक पूरा हिन्दुस्तान के सम्मान बढ़ल बा जवना के अंतर्राष्ट्रीय नक्शा पर पेश होखे के मौका मिलल बा.\nजला देब दुनिया तोहरा प्यार में फिल्म में पहिला बेर अंतर्राष्ट्रीय सिनेमेटोग्राफी तकनीक आ कम्प्यूटर जनित दृश्य प्रभावन के इस्तेमाल कइल गइल बा.


बिर्हनी के छत्ता पर ढेला मरलसि मोदी सरकार – टटका खबर\nApr 6, 2020 सांसद निधि\nआजु मोदी कैबिनेट फैसला कइललि कि सगरी सांसदन के मूल तनखाह में 30 फीसदी के कटौती एही पहिला अप्रेल से लागू क दीहल गइल बा. बाकिर ओह लोग के भत्ता में कवनो कटौती नइखे कइल गइल.\nएकरा के आसानी से समुझे के होखे त जान जाईँ कि सरकारी कर्मचारियन के तनखाह में कटौती जरुर भइल बा बाकिर उपरवार आमदनी जस के तस छोड़ दीहल गइल बा.\nलाजे भवे बोलसु ना सवादे भसुर छोड़सु ना वाला हाल हो गइल बा देश के विरोधी गोलन के. मौजूदा हालात में कटौती के विरोध ना कइल जा सके बाकिर पेट पर पड़ल लातो के बरदाश्त कइल आसान नइखे. काहे कि सबले बड़का भत्ता सांसद निधि दू बरीस ला स्वाहा क दीहल गइल बा.\nसाँच होखे भा झूठ बाकिर आम मनई त इहे मानेला कि सांसद निधि एगो बड़का जरिया हवे चुनावी खरचा वसूले के. ओकर त इहे मानना ह कि सांसद निधि एह लोग के पाकिट मनी जइशन ह जवना में खरचा से बेसी कमीशन काटेला चाभेला लोग.\nई फैसला होखते विपक्षी खेमा में चिल्ल पों मचल शुरु हो गइल बा. सीधे सीधे त एकर विरोध ना कइल जा सके बाकिर कहऽता लोग कि सांसद निधि से सांसद अपना इलाका के विकास में खरच करेला आ एकरा के केन्द्रीय कोटा में समेट लिहला से समहर विकास होखे में दिक्कत होखी.\nकांग्रेस बोलतुआ रणदीप सिंह सुरजेवाला के कहना बा कि एमपी लोकल एरिया डेवलपमेंट फंड के रोकल गलत बा. ई सांसदन के निजी राशि ना हवे आ एकर इस्तेमाल संसदीय क्षेत्र में जनता के भलाई आ क्षेत्र के विकास ला कइल जाला.\nकांग्रेस सांसद गौरव गोगोई सवाल उठवले बाड़़न कि सरकार भरोसा करा सकेले कि उनुका लोकसभा क्षेत्र कलियाबोर में स्वास्थ्य सुविधा विकसित करे के जिम्मा केंद्र उठाई.\nकांग्रेसी गोल के डिजिटस संवाद के समनवयक गौरव पांढी के कहना बा कि सांसद निधि खतम कइला का बाद सरकरा अब सरकारी प्रचार पर, पीएम के विदेश यात्रा पर आ उनुका सुरक्षा पर होखे वाला खरचो बंद क देबे के चाहीं.\nशशि थरूर के कहना बा कि सांसद निधि सांसदन के बड़हन सहारा होले अपना इलाका के बढन्ती ला इस्तेमाल करे के.\nलालू यादव के गोल राजद के सांसद मनोज झा कहऽतारें कि ई गलत सलाह मिलल बा केन्द्र सरकार के.\nओने सोशल मीडिया पर आम मनई एह फैसला के भरपूर स्वागत कइले बाड़ें.\nकहल जाला कि जे साँप के मन्तर ना जाने ओकरा साँप के बीयर में हाथ ना डाले के चाहीं. मोदी सरकार के एह साँपन के बढ़िया मंत्र जरुरे मालूम होखी ई भरोसा कइल जा सकेला.


परदा पर जलजला ले आवे जा रहल बा मर्द नं॰ वन – Anjoria\nभोजपुरी सिनेमा के मर्द नं॰ वन माने कि मनोज तिवारी. भोजपुरी फिल्मोद्योगो के लोग मानत बा कि भोजपुरी में अतना एक्शन वाला रोमांटिक फिल्म आजु ले नइखे बनल. मनोज तिवारी अभिनीत “मर्द नं॰ वन” अगिला १८ फरवरी के बिहार आ झारखण्ड में रिलीज होखे जा रहल बा. फिल्म में मनोज तिवारी के साथ दे रहल बाड़ी दक्खिन के धड़कन अभिनेत्री सायरा बानो. फिल्म के निर्माण आ निर्देशन मशहूर सुब्बाराव कइले बाड़न. Manoj Tiwari has done Rajnikant style action in the film and each and every action is likeaMard No. 1. एह फिल्म में मनोज तिवारी रजनीकांत स्टाइल के एक्शन सीन कइले बाड़न जवना के दक्खिन के विशेषज्ञ तकनीशियनन का देख रेख में फिल्मावल गइल बा. एह फिल्म के गाना त पहिलहीं से धूम मचवले बाड़न सँ. महुआ टीवी के सुर संग्राम आ डांस संग्राम में एह गानन के अकसरहां प्रतिभागी पेश करत रहले. “मर्द नं॰ वन” में एगो मनोज अउरी बाड़न, भोजपुरी सिनेमा के हास्य सम्राट मनोज टाइगर. तय बा कि ई फिल्म भोजपुरी सिनेमा का परदा पर जलजला ले आई.


बतकुच्चन २४ – Anjoria\nAug 24, 2011 बतकुच्चन\nका होई जब राउर टहलुआ रउरे के टहलावे लागे ? टहलुआ ऊ जे टहल करे, सेवा करे, राउर छोट मोट काम रउरा कहला पर कइल करे. टहलुआ के स्त्रीलिंग टहलनी होला. सेवा टहल करे खातिर जनता अपना सांसद विधायकन के चुनेले बाकिर चुनाते ऊ लोग चुने वालन के टरकावे लागेला, एने से ओने टहलावे लागेला. हालांकि टहलावे से बेसी सुभीता टहरावे शब्द में बा. कम से कम टहल से मतिभ्रम त ना कराई. बाकिर टहलल शब्द बहुते बेसी इस्तेमाल का चलते सही मानल जाये के चाहीं. एहिजा त टरकावे का मकसद से टहरावे के जिक्र भइल बा बाकिर जनता अतना आसानी से ना टरके. तबो ना जब टहलुआ के हरकत घाव बन के आत्मा में टभके लागे, आँखि से लोर बनि के टपके लागे. टपकल त आमो महुआ करेला जवना के बिने खातिर फजीरही से चुननिहार आपन झोरा दउरी लिहले ओकरा फेंड़ का नीचे टपाटप चुनत जाले हर टपकल महुआ भा आम के. शायद अइसहीं टपके लागेले नेता लोग चुनाव का बेरा. पुरनका पार्टी के पाकल आम महुआ जब जान जाले कि अब एह डाढ़ पर ढेर दिन के टिकान नइखे बाचल त ऊ टपके खातिर तइयार हो जाले आ टपकावे वाला लोग पता ना का सोच के ओकरा टपके के इन्तजारो ना करसु आ ओह टपकुआ के सोझे अपना झोरी में टपका लेले. झोरी में ढेर टपकल बिटोरा जाव त गाँव जवार में सनेस पसरि जाला कि फलनवा के अबकी चलती बुझात बा. आजुकाल्हु यूपी में एही तरह विधायक टपाटप टपकत बाड़े, केहू सपा का झोरी में केहू बसपा का झोरी में आ कांग्रेस भाजपा टुकुर टुकुर ताके में लागल बा कि शायद केहू ओनियो टपके. खैर बात चलल रहे टहलुआ से आ टघरत पता ना केने केने घूमि लिहलसि. कर्नाटक में भाजपा के मुख्यमंत्री पर जमीन घोटाला खनन घोटाला के आरोप लागल त उनुका त इस्तीफा दे देबे के पड़ल जबकि दिल्ली के मुख्यमंत्री घेरइली त कांग्रेस सोझे मुँह बिचुका दिहलसि कि शीला अइसन कवनो कसूर नइखी कइले कि उनुका के हटा दिहल जाव भा उनुका से इस्तीफा माँग लिहल जाव. अब विपक्ष कतनो टरटरात रहे, टेर लगावत रहे, कांग्रेस ओकर सुने वाला नइखे. इहे बड़का के निशानी ह कि कुकुर भूके हजार हाथी चले बाजार. लोग के कहला सुनला पर चलि के ओकरा रामराज्य त चलावे के नइखे जे बाद में पूरा दुनिया फेर ओकरे के दोषी ठहराई कि जब ऊ जानत रहले कि सीता बेकसूर बाड़ी त उनुका के जंगल में भेजले काहे ! जनता के कवन ठेकान !\nOne thought on “बतकुच्चन २४”\nइसी जनता की नब्‍ज जिसने समझी वह नेता.


‘साली बड़ी सतावेली’ में रवि-रानी के सुपरहिट जोड़ी – Anjoria\nसिनेमा भोजपुरी के सुपरस्टार रवि किशन आ स्टार अभिनेत्री रानी चटर्जी के सुपरहिट जोड़ी एक बेर फेर धमाल मचावे आवत बा. एहसे पहिले ई जोड़ी देवरा बड़ा सतावेला, आ ज्वालामंडी में धमाल मचा चुकल बिया. रवि-रानी के एह जोड़ी के अब निर्देशक दिलआवेज खान के फिलिम ‘साली बड़ी सतावेली’ में देखी लोग. एह में जीजा-साली का रूप में रवि-रानी के रोमांसो देखी लोग. एह लोग पर एक ले बढ़ के एक गाना आ सीन फिलिमावल गइल बा


टटका खबर, शनिचर, २४ अप्रैल – Anjoria\nटटका खबर, शनिचर, २४ अप्रैल\nApr 24, 2010 news in bhojpuri, टटका खबर\nबलिया में बैंक के दस लाख रुपया लूटल गइल\nएगो निजी वाहन से स्टेट बैंक आफ इण्डिया के बलिया मुख्य शाखा से रामगढ़ शाखा खातिर दस लाख रुपया ले के जात बोलेरो गाड़ी के दुबहड़ थाना का लगे लूट लिहल गइल. बैंक के गार्ड आ चपरासी के गोली मार के हत्या कर दिहल गइल. वाहन मालिक आ रामगढ़ शाखा के कैशियर गाड़ी से कूद के भगलें त कैशियरो के गोड़ में गोली लाग गइल. बोलेरो ओकर मालिके चलावत रहुवे जेकरा के पुलिस गिरफ्तार कर लिहले बिया. अकस्रहाँ बैंक निजी गाड़ी से रुपया भेजत रहेलें आ एकरा पहिलहूं कइ बेर अइसनका लूट के घटना हो चुकल बा. पिछला बेर जनवरी २००६ में स्टेटे बैंक के दस लाख रुपया लूट लिहल गइल रहे.\nआईपीएल तीन का दौरान पता लागल कि दू के मैच फिक्स रहे\nक्रिकेट का नाम पर चल रहल करिया कारोबार के परत दर परत उघड़ल जात बा. केन्द्र सरकार के एगो मंत्री के विदाई हो चुकल बा बाकिर दू गो बरियार मंत्री के नाम अइला का बाद केन्द्र सरकार सकपका गइल बिया आ मामिला के गहन जाँच करवावे के विपक्ष के माँग नइखे मान पावत. एही बीच पता चलल बा कि २७ गो खिलाड़ी मिल के आईपीएल दू के मैच फिक्स कर लिहले रहलें. एहू साल मैच फिक्सिंग के खबर हवा में पँवड़त बा. आईपीएल कांग्रेसी राज के एगो बड़हन कलंक का रुप में सामने आ रहल बा. अब एकरा के संजोग कहल जाव कि दुर्योग, हर बड़हन घोटाला का समय कांग्रेसे के सरकार रहेले.\nसमरथ के नहीं दोष गुसाईं\nसीबीआई के कमाल एही में मानल जा सकेला कि कबो कवनो बड़का राजनीतिज्ञ ओकरा जाल में ना फँस पावे. लालू बाँच गइले, मुलायम बाँच गइले आ अब मायावतिओ बाँच जइहें अइसनका अनेसा हो रहल बा. तीनो जने पर अपना जायज आमदनी से बेसी के संपत्ति होखे के आरोप लागल. सीबीआई जाँच कइलस. लालू मुलायम छूट गइलें बाकिर मायावती के मामिला अबहियों चालू बा. मायावती सुप्रीम कोर्ट में गोहार लगवली त सीबीआई कहलसि कि उनका आवेदन पर विचार कइल जा सकेला. मतलब अब उहो बेदाग बाँच जइहें.\nअबकी जी भर के बरखी बरसात\nमौसम विभअग आपन पूर्वानुमान जारी कइले बा कि एह साल देश भर में जम के बरखा बरखी. वइसे इहो बता दिहल जरुरी बा कि पिछलो साल मौसम विभाग बढ़िया बरखा होखे के अनुमान लगवले रहे जवना का बाद देश भर में भयंकर सूखा पड़ल रहे. अबकी अतने भर सावधानी बरतले बा विभाग कि ई नइखे बतवले कि कवना इलाका में बरखा के औसत का रही. एह साल ९३ फीसदी से १०३ फीसदी तक बरखा के अनुमान लगावल गइल बा. सौ फीसदी बरखा के मतलब भइल ८९ से॰मी॰\nअयोध्या के ढाँचा ढहावे में आईएसआईयो के हाथ रहुवे\nअयोध्या विंध्वंस का मामिला के सुनवाई का दौरान सरकारी गवाह आ वरिष्ठ आईपीएस अधिकारी अंजू गुप्ता कहली कि ढाँचा ढहावे में आईएसआईयो के भी कुछ तत्व शामिल हो जाये के अनेसा आईजी जोन का मीटिंग में जाहिर कइल गइल रहे. जिरह के दौरान अंजू गुप्ता मान लिहली कि सीबीसीआईडी उनकर बयान पढ़ के ना सुनवले रहुवे एहसे उनका नइखे मालूम कि कोर्ट मे् दिहल बयान आ ओह बयान में विसंगति काहे बा.\nबिहार भाजपा के कमान सीपीठाकुर का जिम्मे\nअश्विनी चौबे आ सुशील मोदी गुट का बीच चलत संग्राम के ठण्ढा करत बिहार प्रदेश भाजपा के अध्यक्ष डा॰सी॰पी॰ठाकुर के बना दिहल गइल जिनका नामपर दुनु गुट के कवनो खास आपत्ति ना रहे. ठाकुरो गडकरी का टीम में बढ़िया जगह ना मिलला से नाराज रहलें आ उनकरो संतुष्टि एह फैसला से हो गइल.\nमोकामा में भइल अग्निकांड में एके परिवार के पाँच जने के मौत\nमोकामा के मेकरा गाँव में नया टोला के एकबाल साह के घोनसार से उठल चिनगारी से देखते देखत आग लाग गइल आ अतना तेजी से पसरल कि दर्जनो घर स्वाहा हो गइली सँ. एह अग्निकाँड में एकबाल साह के पत्नी, दू गो पतोह, आ दु गो पोती के मौत हो गइल. एकबालो झँउस गइल बाड़े.\nवीर कुंवर सिंह के जयन्ती मनावल गइल\nकाल्हु बलिया, आरा, गया, पटना समेत कई जगहन पर बाबू वीर कुंवर सिंह के जयन्ती मनावल गइल जवना में बाबू वीर कुंवर सिंह के बगावत के श्रद्धा से याद कइल गइल. १८५७ के क्रान्ति के महानायक बाबू कुंवर सिहं बुढ़ापा का बावजूद अंगरेजन से जम के लोहा लिहले रहलें. जनमानस में आजुवो उनकर छवि कायम बा बाकि सत्ता प्रतिष्ठान उनका के कबहू सही सम्मान ना दिहलस.\nरेलवे में घपलाबाजी के मामिला सामने आइल\nबिहार का समस्तीपुर में रेलवे में हो रहल घोटाला के एगो झलक सामने आइल बा जवना में चलत रेलगाड़ी के कंप्यूटर सिस्टम में रद्द देखा के इन्टरनेट से आरक्षण करावे वाली एजेन्सियन के लाखों के नाजायज आमदनी करावल गइल. टिकट के पइसा ओह लोग के वापिस मिल गइल जबकि टिकट पर सफरो हो गइल. कहल जा रहल बा कि अइसनका घोटाला देश के दोसरो हिस्सा में हो रहल बा.\nमुख्यमंत्रियन समेत प्रमुख नेता लोग के फोन टेप करे के मामिला\nसंप्रग सरकार देश के मुख्यमंत्रियन समेत बड़का नेता लोग के फोन टेप करा रहल बिया एह बाबत खबर एगो पत्रिका में प्रकाशित भइल बा. एकरा बाद भाजपा नेता अहलूवालिया कहले बाड़े कि सरकार सोमार का दिने पूरा तइयारी का साथ आवे आ बतावे कि सही बात का बा. जिम्मेदार लोग के फोन टेप करावल बहुते खराब बात बा आ एकरा के बर्दाश्त ना कइल जा सके.\nटटका खबर, शुक, २३ अप्रैल\nटटका खबर, अतवार, २५ अप्रैल


का लिखीं, का छोड़त जाईं : बतंगड़ – 82 – Anjoria\nApril 23, 2018 Editor बतकुच्चन, सतमेझरा 0\nहर बेर जब बतंगड़ लिखे बइठिलें त मन में कवनो ना कवनो खाका बन चुकल रहेला आ बाति पर बाति निकलत जाले आ बतंगड़ई पूरा हो जाले. बाकिर पता ना काहे आजु मन बेचैन बा. कई बेर श्रीमती जी टोकबो करेली कि का रात दिन कंपूटरवा में मूड़ी घुसइले राखीलें. तनी बाहरो के दुनिया देखल करीं. आ हम उनुका के हर बेर समुझावत समुझावत हार जानीं कि एह कंपूटरवे से हम भर दिन दुनिया देखत रहीलें.\nआजु बूझाता कि यूरेका मोमेन्ट हमेशा हमरा सोझा रहल, पेड़ पर से सेव हमेशा नीचहीं गिरत रहल बाकिर जब न्यूटन का कपारे पर गिरल त उनुका एगो बड़हन सिद्धांत भेंटा गइल. अलग बाति बा कि ऊ त तीने गो नियम लिख के छोड़ि दिहलें आ हमरा मेडिकल कॉलैज में पहिला दिने एह सवाल के जवाब ढूंढ़े पड़ गइल कि न्यूटन के चउथका सिद्धान्त का ह ? हाथ जोड़े के पड़ि गइल कि माफ कइल जाव श्रीमान बाकिर हमरा न्यूटन के तीने गो सिद्धान्त याद बा. खैर, आगा जवन बीतल तवन बतवला के जरुरत ना होखे के चाहीं. हमनी का समय में रैगिंग पर ना त रोक रहुवे ना रैगिंग के बाद वाला भयानक रुप आइल रहे तब. कुछ हँसी ठिठोली, कुछ खिंचाई, कुछ उठा बइठकी में काम निपट जात रहुवे.\nबाति बहकि जाव एहसे पहिले फेरु श्रीमती जी पर लवटत बानी – जइसे उड़ी जहाज के पंछी पुनि जहाज पर आए. हमेशा सोचत रहीं कि मलकिनिया के मिजाज हमेशा घरे परिवार पर कइसे टिकल रहि जाला. बाकिर आजु यूरेका मोमेन्ट आइए गइल. राज पता चलि गइल. ऊ ना त अखबार पढ़ेली, ना टीवी देखेली. उनुका का मालूम कि तीन महीना पहिले घटल घटना अचके में अतना बड़ बना दीहल जाई कि लागी कि देश का सोझा त बस एके गो समस्या बा. टीवी का दुनिया में टाइमिंग हमेशा खास होला. जब जब लागेला कि बबुआ जी भा कवनो नेताजी फांस में अझूरा गइल बाड़ें त कवनो ना कवनो अइसन मसला खोज निकालल जाले कि सभकर धेयान बबुआ नेताजी पर से हटि जाव.\nकुछ दिन पहिले बबुआ नेताजी उपास पर बइठे के एलान कइलन. उपासे पूरा चार घंटा रहे के रहुवे उनुका. अब हिन्दुस्तान का इतिहास में अइसन घंटा उपवास देखे के ना मिलल रहुवे केहू के. अबहीं ले आमरण अनशन, बेमियादी अनशन, रिले अनशन, एक दिन के अनशन वगैरह होत आइल रहुवे बाकिर अब उपास में घंटा गिनल जाई आ हो सकेला कि आगा चला के कवनो अइसनो नेता आ जासु जे पूरा पाँच भा सात मिनट के उपास पर बइठसु. खैर बबुआ नेताजीओ ओह दिन पूरा दू घंटा तेइस मिनट उपासे बइठलन बाकिर ओह से पहिले उनुका चेला चाटियन के हकच के खाए वाला सीन वायरल हो चुकल रहुवे. बबुओ जी के ठूंसे में समय लागल होखी काहे कि उहो डेढ़ घंटा देरिए से बइठलन आपन घंटा उपास पर. स्वाभाविक रहुवे कि सोशल मीडिया लुहे लुहे कर उठी आ लुहेड़ा लुहे लुहे करियो दिहलन स.\nकुछे दिन बाद बड़को नेताजी अपना उपास रहे के एलान कर दिहलें. अब उनुका त आदत बा साल के दू गो नवराति में नव दिन उपासे गुजारे के बाकिर उनुको अपना चेला चाटियन के आदत पता रहुवे से उहो पूरा पाँच घंटा के उपवास करे के निर्देश दिहलें आ उनुका गोल के लोगो पाँच घंटा उपासे बइठबो कइल. आखिर पचावहूं के त समय चाहेला. आ आजु हमरा अइसन लर धरा गइल बा कि बाति खतम होखे पर आवते नइखे. मलिकाइन के नाम का ले लिहनी इहो मलिकाइन के लाइन ध लिहलसि. ऊ एक बेर शुरु हो जाली त पूरा पैंतालीस मिनट बाजेली. बाकिर रउरा सभे घबराईं जन. एहिजा संपादक जी हमरा के ओतना छू़ट ना देस.\nआजु बतगंड़ अधवे पर छोड़त बानी. काहें कि ना छोड़ब त टाइप सेटर एकरा के अतना छोट साइज में सेट कर दीहें कि पढ़इबे ना करी. से अब बाकी बात अगिला अतवार के.\nका छोड़त जाईं\nटाइम टाइम के बाति ह, अब टाइमिंगो गलत होखे लागल बा : बतंगड़ – 83


जमाना का साथे नांवो बदलत बा – Anjoria\nजमाना का साथे नांवो बदलत बा\nMar 18, 2013 भोजपुरी, लस्टम पस्टम\nबाबा लस्टमानंद आ रामचेला सड़क के जरिए बंगाल से अपना गाँवे लवटत रहे लोग. रस्ता में एक जगह लेंग्चा पंतुआ के दोकान रहे. ओहिजा लेंग्चा के नांव से न जाने कतना दोकान रहे. कवनो लेंग्चा महल, त कवनो लेंग्चा पैलेस, त कवनो लेंग्चा … ओहिजा के हालत देख के त ई बुझात रहे कि कवनो दिन ई जगह लेंग्चा टूरिस्ट पाइंट के नांव से मशहूर हो जाई. खाली लेंग्चे ना, झाझा स्टेशन से ट्रेन में चढ़ेवाला “खराब से खराब चाय” के एगो अलग रेला बा. कानपुर के ठग्गू के लड्डू त खैर सुपरफेमस बा अरसा से. अमिताभ भाई के बंटी और बबली फिलिम में त इज्जत से ई लड्डू लउकल.\nठग्गू फग्गू जइसन नांव सफल होला. ई त अच्छा खबर ह कि खराब, तनी सोचीं. अस्पताल वाला भाई लोग ई रूल फॉलो करे लागे त हो सकेला कि काल्हु कवनो अस्पताल कातिल अस्पताल, हत्यारा क्लीनिक लउक जाउ. स्कूल आपन नांव राखऽ सन शातिर विद्यालय, चालू स्कूल, तस्कर महाविद्यालय. हो सकेला कि कुछ माई बाप ई नांव पसंद करे, चालू, शातिर जमाना ह नया चाल के स्कूल चाहीं.\nएही तर्ज पर रेलगाड़ी सब के नांव हो सकेला. हो सकेला कि नांव हो जाय, मौत के पहिए, दौड़ती मौत, सीटी बजाते चुड़ैल टाइप. अभी कोलकाता शहर में मुर्दा ढोए वाला गाड़ी पर “स्वर्गीय वाहन” लिखल लउकल रहे. रामचेला कहले अभी एगो बस देखनी, कॉलेज के बस रहे आ बड़ा धीरे चले त लईका ओकर नांव ध देले रहले सन “पवन एक्सप्रेस”. बहुत पहिले एगो स्कूटर पर लिखल देखले रहनी, दहेज दानव. स्कूटरधारी के ऊ स्कूटर दहेज में मिलल रहे. यार लोग ओह पर नांव लिखवा देले रहे दहेज दानव. स्कूटर पूरा इलाका में फेमस हो गइल रहे. दहेज दानव के शहर भर के ट्रैफिक हवलदार छोड़त पकड़त ना रहे. बाद में देखा देखी बहुते दहेज दानव स्कूटर शहर में चले लगली सन. दहेज दानव एक तरह से प्रोटेक्शन बन गइल ट्रैफिक हवलदारन से. एगो ट्रक के नाम रहे चालबाज शेरनी. शेरनी त पढ़ल लिखल ना होली सन. ना त ऊ विकराल ट्रक के बदसूरती देख के आत्महत्या कर लेती सन. जवन एयरलाइंस में महीना महीना वेतन ना मिले, ओह कंपनी के जहाजन के नांव हो जाइत फकीर का उड़न खटोला, भगवान के नाम पर, बेगार यान वगैरह.\nकोलकाता शहर में एगो आदमी बाड़े. उनकर बाबूजी उनकर नांव रखले बलेसर बाबू. बदल के हो गइल बोका बाबू. बोका बाबू के सोना के दोकान.\nजमाना बदल रहल बा. पब्लिक के डिफरेंट नांव निमन लागेला. कहीं अइसन ना होखो कि ई देश के नांवो बदल दिहल जाउ. नया नाम होई ठग्गू गणराज्य.\nपइसा के सामने इज्जत के टंशन खतम


मातृभासा प्रेम - डॉ. जयकान्त सिंह 'जय'\nआज लोग तनिके में अलबला जाता। चार डाँड़ी अंगरेजी ना पढ़ें कि लगलें बात-बात में उहे झींके। जइसे कवनो सुसुआत अंगरेज के छीटा पर गइल होखे। अंगरेज रहलें स तहिया भोजपुरी बिहारी जादे मजबूत रहे। बाकिर देस के आजाद होखते ओकनिये के पोसपुत पोसुआ गद्दी धइलें आ अइसन अकरहर पदलें कि लोग बाग के चाल, चरित्र आ चेहरा कुल्ह चरखाए लागल। ललमुंहन के टूङ्ग टांङ्ग जबान पर चढ़ के मतारी का बोली के हुरपेट के बहरिआवे लागल। कुछेक लोग के छोड़के सभे ओकनी का कुकुर आ कुतिआ के नांव अपना बाल-बुतरू के राखके टूङ्ग टांङ्ग वाला इस्कूली में भेजल आपन सान-माख बुझे लागल। नकली अंगरेजन के सरकार बनल त ओकरे टूङ्ग टांङ्ग वाला भासा के आ भासा में पढ़े लिखेवाला के रोजी रोजगार देहल तय कइलस। हिन्दी ओकर स्टेपनी भासा बनल बगल में टङ्गात चलल। जहाँ टूङ्ग टांङ्ग भासा के गाड़ी पंचर भइल कि काम चलावे भर स्टेपनी हिन्दी के कस लिआए। आ ई सब आउर देसी भसन के त अइसन धकिआवल कि ओकरा के बोले वाला लोग के देहाती, गंवार, निपढ़, भूचर, पिछड़ल आउर-आउर नांव रखके बेइज्जत कइल आ एक तरह से असभ्य कहल चालू कइलें स। लोग अपने लोग आ बोली-भासा से घिनाये आ पराये लागल। आपन कुल्ह भासा, संस्कार, बात-बेवहार बेकार बुझाए लागल। दुआर से गाय-गोरू पराए लागल आ जीभ बेरावत आ दाँत देखावत बिलायती कुकुर पोसाए लागल। जे कबो अपना माई-बाप के ना टहलवलस उहो सान से साँझ-सबेरे कुकुर के टहलावे-हगावे निकलल। आपन भासिक, सांस्कृतिक, सामाजिक, राजनीतिक, दार्शनिक, आर्थिक आ व्यापारिक शिक्षा-दीक्षा बकवास बुझाए लागल। तब से जादा अब के गुलामी बारीकी से देह, दिल आ दिमाग पर लदाए लागल।\nबाकिर जे लोग बिलायत जाके पढ़ल रहे ओकरा अपना देस, भासा, संस्कार, संस्कृति, शिक्षा आ पारिवारिक-सामाजिक सरोकार के मरम आ महातम बुझात रहे। तबे त अरविन्द जी, गान्ही जी, सुभास बाबू, सच्चिदानन्द सिन्हा जी, राजिंदर बाबू सभे अपना भासा आ संस्कार के अमल करे पर जोर देवे। एह लोग के साफ मत रहे कि ' लिहल जाव दुनिया का हर भासा आ विषय के ग्यान, बाकिर ओकरा के कवनो हालत में जनि छोड़ल जाव, जवना से बा आपन अलग पहचान।' बाकिर गंवे गंवे कुल्ह गूड़ गोबर हो गइल। अपना के आ अपना भासा-संस्कार के अपनावे वाला धोबर हो गइल। उहो दिन रहे जे केहू खड़ी बोली हिन्दी दू डांड़ी कढ़ावे कि लोग डांट के बोले - लगलऽ अंगरेजी छांटे। ई खड़ी बोली भी हमनी देसी भासा-भासी खातिर अंगरेजी से कम ना रहे।\nमन पड़ता कि बुद्ध, कबीर, तुलसी सभे अपने बोली में आपन बात राखल। रवीन्द्र नाथ ठाकुर आपन गीतांजलि पहिले बंगले में लिखले रहस। गान्ही बाबा के आपन हिन्द स्वराज गुजरातिए में लिखाइल रहे। भारतीय संविधान बनाव समिति के अस्थायी अध्यक्ष आ अपना जबाना के प्रसिद्ध अंगरेजी के विद्वान सच्चिदानन्द सिन्हा जी से जब लंगट सिंह कालेज के व्याख्याता डॉ. धर्मेन्द्र ब्रह्मचारी शास्त्री मिले उनका आवास पर पटना गइलें त लगले अंगरेजी झांटे। ऊ अंगरेजी झांटस आ सिन्हा साहेब भोजपुरी में बोलस। कुछ देर के बाद शास्त्री जी का अपना गलती के एहसास भइल। बाद में सिन्हा साहेब उनका के डांटत बोललें कि तोहार बाप हमरा सोझा अंगरेजी झंटिहें ?\nतब शास्त्री जी लजा के क्षमा मँगले आ बाद में भोजपुरी संत साहित्य पर बहुते महातम वाला काम सब कइलें।\nअइसहीं एक जाना खूब पैरवी कर करा के छपरा से राजिन्दर बाबू से मिले राष्ट्रपति भवन पहुँचले। उहाँ पहुँच के लगले खड़ी बोली हिन्दी बोकरे। जबकि ऊ भोजपुरी बोल सकत रहलें काहे कि भोजपुरी उनकर मातृभासा रहे। एह पर राजिन्दर बाबू उनका के डांटत बोललें कि जदि हम जनती जे तूं इहाँ आके हिन्दी-अंगरेजी झरबऽ त गेट पर से लौटवा दिहतीं। इहाँ तोहरा से नीमन हिन्दी आ अंगरेजी जाने-बोलेवाला आवेला। गाँव-जवार से आइल बाड़ऽ त अपना भासा में बोलऽ ताकि हमरो बुझाए कि केहू हमार आपन हमरा घर से आइल बा।\nआज छोट-छोट लोग अपना के सामने वाला से ऊंच आ सेसर देखावे-जनावे खातिर अपना बोली-भासा में ना बोल-बतिआ के अंगरेजी आ खड़ी बोली में सान-माख से आपन बात राखऽता। राजिन्दर बाबू भोजपुरी समुझे-जाने वाला से बरमहल भोजपुरी बोलीं। अपना मलकिनी से पत्र-बेवहार भोजपुरिए में करीं। त एह बात पर कुछ लोग कहल कि अरे उनका मेहरारू का भोजपुरी छोड़के आउर भासा आवते ना रहे त ऊ का करतें। अब ई बताईं सभे कि जय प्रकाश बाबू के प्रभावती जी त पढ़ल-लिखल निपुन महिला रहली। राजिन्दर बाबू उनको के भोजपुरिए में चिट्ठी लिखले बाड़न। जेकर नमूना रउरा सभे के सोझा बा।\nदुर्भाग्य वश जबसे भोजपुरी इलाका में इंग्लिश इस्कूलन के चलन बढ़ल तबसे डेढ़ अक्षरी विद्वान बनबना के उपरिआए-उपलाए लगलें। अंगरेजी के त मुँह मारीं, हिन्दिओ गबड़ाए लागल। भोजपुरी पढ़ल-लिखल त दूर मंच पर बोले में हाथ-गोड़ फूले-हिले लागल। चउबे चललें छबे बने त दूबे बन के घुरलें। नौकरशाह सब त अंगरेजी पढ़ के खुद के अंगरेजे मान लेलें आ आउर भारतीय लोग के आपन गुलाम। रोब-दाब आ ठसक उहे अंगरेजने वाला। नेता जी लोग ठर-ठिकदारी का कारखाना से निकल के आपन अइसन करनामा देखा रहल बा कि ओह लोग का सपनो में उहे ठर-ठिकदारी, दर-दलाली, लूट-खसोट, लगाव-बझाव आ माटी, सीमेंट, गिट्टी, छड़ के तेला बेला, आवंटन- बंदरबांट का कुसंस्कार से फुर्सते नइखे मिलत जे ऊ लोग अपना भासा, संस्कार, संस्कृति आ सुशिक्षा पर ध्यान देवे।\nगद्दी दखलिअवले कुलनासी।\nआ कुकुर सब सेवस कासी।।\nजवना इलाका में आपन राजनीतिक पहचान बना के गान्ही राष्ट्रीय के के कहीं विश्व स्तर के नेता आ देस के राष्ट्रपिता कहइलें। जवना मातृभासा के बोले वाला राजिन्दर बाबू राष्ट्रपति हो गइलें। जेकरा उपदेस देके बुद्धदेव विश्वमानव बन गइलें। आज उहे भासा भोजपुरी हर तरह के अर्हता रखला के बावजूद संवैधानिक अधिकार पावे से वंचित बा आ भोजपुरी इलाका आ इलाका के बुद्धिजीवी, समाजसेवी, शिक्षाविद्, नेता-नौकरशाह सब संचित बा। एह से लमहर दुर्भाग्य का होई?


लोक में बदलाव आइल बा. संगे संगे बहुत सबद भी भुलात जात बाने स. कभी लोक जीवन के हिस्सा रहल इ सब के भोजपुरी में खूब इस्तमाल होत रहल हा. अइसने भुलात आ गायब होत सबदन के याद करत हवे लेखक\nLast Updated: September 24, 2020, 7:01 PM IST\nलूंणा, कूंची, पनरोह, दुअंछिया केकरा-केकरा यादि बा. बहुते लोग त चकरा गइल होई एह सबदन के पढ़ि-सुनि के. .हिंदी के सबदन के लोपइला के चर्चा अब होखे लागल बा. टेलीविजन आ सोसल मीडिया के जमाना में एह पर विचार होखहिं के चाहीं. ओइसे मानल जाता कि टेलीविजन आ सोसल मीडिया हिंदी के कतने सबदन के चलन से बहरिया देले बा. आ लोग ओकनि के गते-गते भुलात चलल जाता. बाकिर केहू के एह पर धेयान नइखे कि भोजपुरियो के कतना सबद पहिले चलन से दूरि भइले स. आ बाद में ऊ लोपा गइले स. अगर अइसहीं चलत रही त एगो दिन अइसन आई कि भोजपुरी समाज के स्मृति से ढेरहन सबद अइसन गायेब हो जइहें कि फेरू उनुका के यादि करे वाला आ समझे वाला ना रही. एकर एगो वजह ई बा कि भोजपुरी अभियो लेखन के ओइसन भासा नइखे बनि पाइल. जइसन हिंदी आ दोसर भासा बाड़ीन स. लिखइला में जवन भासा रहेले. ओकरा में आपाना समय- जमाना के सबद दर्ज होत रहेले स. आ आवे वाला पीढ़ी खातिर सुरक्षित रहि जाले स.\nपहिले ऊ लोग जानि लेउ कि लूंणा का होत रहल हा. पहिले घरे-घरे बरतन राखि से मांजात रहले हा स. घर के मेहरारू लोगन के जिम्मे ई काम रहत रहल हा. त ऊ लोग पनरोह के एगो किनारा बइठि के राखि से जूठ आ गांदा बरतन धोवत रहल हा लोग. रखिया के लगावे खातिर खर्ह-पतवार के मोड़ि के ओकरा के पानी में भेंइ के राखि मिला के बरतन पर रगड़ाई होई आ एह तरी बरतन मांजात रहले हा स. पनरोह ओकरा के कहल जात रहल हा. जाहां इनार-कुआं से पानी ले आके बड़-बड़ बरतन गागारा, बाल्टी, घइलि आदि में धरात रहल हा. ऊहवें घर के कनिया-पतोहि, मेहरारू-लइकि लोग नहात रहल हा लोग आ जरूरत पर बरतन मांजत रहल हा लोग. पनरोह माने जाहां से घर के बहरी पानी के बहि जाए खातिर राहि रहल हा. अब पनरोह रहल ना. घर-घर कल-आ बोरिंग हो गइल बा. त नहाए-बरतन धोवे के जगहि बदलि गइल बा. एही तरही बरतन धोवे खातिर अब किसिम-किसिम के साबुन, लिक्विड आ पाउडर आ गइल बा. आ स्कॉच ब्राइट माने बनावटी लूंणा से बरतन धोआता. जब चलने ना रही त लूंणा केकरा यादि रही आ के यादि करि पनरोह.\nपहिले ज्यादेतर घर के फर्श काच्चा रहत रहला हा. ओकर के बाहारि के साफ कइल जात रहल हा. ओकरा खातिर मूंजि, लमहर घासि, तरकुल भा खजूर के पतई फारि के ओकर झोंझ बना के बान्हि लियात रहल हा. कबो-कबो जियकिया लोग बना के ले अइहें आ बेचत रहले हा. ओहि से घर-फर्श बहरात रहल हा. ओहि के कूंची काहात रहल हा. अब गांवों में घर के फर्श पाक्का हो गइल बा. आ ओकरे झारे-बहारे खातिर अब बाजार से सींक के झाड़ू खरीदाए लागल बा. त लोग कूंची भुला गइले.\nअब बात दुअंछिया के. पहिले माटी के चूल्हा बनावल जात रहल हा. ओह में लकड़ी जरा के खाना पकावल जात रहल हा. तब एकअंछिया, दुअंछिया, तीनिअंछिया चूल्हा बनत रहला. जवना में आगि के लपट एगो, दूगो आ तीनि को निकलत रहल हा. जब कई किसिम के आ ढेर खाना बनावे के रहत रहल हा त दुअंछिया-तीनिअंछिया जरावल जाइ. एक ओर भात के अदहन बइठि त दोसरा ओर दालि, तीसरा ओर तरकारी. एह के अइसे समझीं कि जइसे आजु गैस के चूल्हा बा. जवना में एक बर्नर, दू बर्नर, चार बर्नर होला. कुछ अइसहीं.\nअब त उज्जवला योजना के चलते ढेरे जगह गैस पहुंच गइल बा. ओइसे पहिलहिं से लकड़ी वाला चूल्हा कम होत चलि गइल बा. त लोगनि के दुअंछिया कइसे यादि रही.\nभोजपुरी समाज से तमाम अइसन सबद बाड़न स. जवन खतम हो गइले भा लोपा गइले. लोपाइल सबदन के बारे में कहल जा सकेला कि तकनीक के बढ़त चलन से चूंकि पुरान तकनीक खतम होत चलि गइल त ओकरा में इस्तेमाल होखे वाला सबद भी लोपा गइले स. जइसे खेती-बारी में इस्तेमाल होखे वाला सबद. पहिले पटवाही ज्यादेतर बरखा के पानी चाहें इनार – कुआं से होत रहल हा. लेकिन अब जगह-जगह ट्यूबेल आ ड्रिबलिंग सिस्टम आ गइल बा. त पुरनका तकनीक के जरूरते ना रहि गइल. जइसे पहिले खेत में जाहां पानी ना चढ़ि. त काठ के बनल बड़ बटुला जइसन औजार हाथा से पानी एक तरह से कांछि-कांछि के उपर चढ़ावल जात रहल हा. अब ना हाथा के जरूरत रहल ना ओकरा के यादि करे के, एहि तरी पहिले बैल के जरिए रहंटि आ जमोटि से पानी निकलात रहल हा. रहंटि त मदर इंडिया फिलिम देखे वाला लोग देखि लीही. बाकिर जमोटि चमड़ा के एक तरह से बड़हन झोरा होत रहल हा. जवना के इनार-कुआं में रसरी के सहारा से गिरावल जात रहल हा आ ओह में पानी भरि जाइ. एक बेरि में तीस-चालीस लीटर ले पानी आवत रहल हा.\nओकरा के बैल के जरिए घराड़ी यानी पहिया के मारफत खींचात रहल हा, एही तरी ढेंकुलि होत रहला. एगो खांभा पर बांस के पट लगावल जात रहला हा. ओकरा एक तरफ भारी बोझा बान्हाई आ दोसरा तरफ रसरी-डोरि से ढलवां पेनी वाला बालटी जोड़ा त रहल हा. ओह में बाल्टी डाले खातिर मेहनत त लागत रहल हा. लेकिन पानी निकाले में बांस के पीछे वाला लागल बोझा सहयोग करत रहल हा.\nपहिले उखि जहां पेरात रहल हा और जहां गुर बनत रहल हा. ओह जगहि के कलुहाड़ी कहल जात रहल हा. जवना बरतन में ऊखि के रस के पका के गुर बनत रहल हा. ओकरा के ताव कहल जात रहल हा. ओइसे ताव के एगो अर्थ ऐन मोका भी होला. पहिले जब भोज होत रहल हा. त बड़ चूल्हा पर भोजन बनत रहल हा. ओकरा खातिर जमीन में गहीर नरी नियर खोनात रहल हा. ओही में बड़की चइली जरा के खाना बनत रहल हा. ओही के तिउर कहात रहल हा. अब त गांवों गैस के चूल्हा पर भोज होता त केकरा फुरसत बा कि तिउर के यादि करे. पहिले गांव में तिरकट जाए खातिर पर पातर-पातर रास्ता होत रहले हा स. ओही के छवरि आ ठहरि कहात रहल हा. छवरि आ ठहरि त अबो बा. बाकी टीवी, तकनीक अब ओकरा के रास्ते बना देले बा. एही तरे पहिले घरहिं आटा सातू पिसात रहल हा. धान कूटात रहल हा. एकरा खातिर जांत यानी चक्की आ ओखरि के इस्तेमाल होत रहल हा. लेकिन अब ओकर चलन नइखे त ई सबद सब लोपा गइले स. पहिले भोजपुरी इलाका में मोट अनजा खूब पैदा होत रहल हा.\nसांवा, कोदो, बाजड़ा, तिसी, बरे, पहलादा यानी बोकला, टांगुन आदि. एह में से अब बरे, बोकला, टांगुन के पैदावार तकरीबन खतमे हो गइल बा. त लोग एकरो के भुलाता. सांवा, कोदो, बाजड़ा, तिसी आपाना पुस्टई के चलते एक बार फेरू डाक्टर लोगन के ध्यान खींचले बा त ई सबद जी गइल बाड़े स. एही तरे पहिले घर से निकले खातिर पिछुआरा में छोट दुआर होत रहलि हा. ओकरा के दुअरखोला कहल जात रहल हा. बाकिर अब लोग नवका फैशन में ओकरा के खिरकी कहे लागल बा. पहेलि कच्चा घर के दीवार खासतौर पर बियाह-सादी चाहे तीज-तेवहार में ऐपन लगावल जात रहल हा. अब काच्चा घर ना रहले स त ओकर जरूरते ना रहि गइल.\nपूजा-पाठ, खासकर रामनमी के देबी पूजा में पूरी संगे रसियाव बनत रहल हा. रसियाव यानी बिना दूध के खीर. पूजा में ई अबो बनेला. बाकिर लोग अब ओकरा बिना दूध वाला खीर कहे लागल बा. पहिले खीर के भोजपुरी समाज जाउर कहत रहल हा. बाकिर अब लोग ओके भुला गइल. पहिले भोजपुरी समाज में कांची, चोंथा, गुर्हुमा, लपसी, महुआरि बनत रहल हा. कांची माने बिना घीव में आटा के भुंजले हलुआ. चोंथा जवना के आजु लोग मीठा चिल्ला कहे लागल बा. गुर्हुमा माने आटा के मीठा घोल के घीव में जीरा के छौंका के बाद बनावल द्रव पदार्थ. एकरा के खासतौर पर कवनो तेवहार के पारन के वक्त बनावल जात रहल हा. ओइसे मरनि में एकादसा के दिने भोजपुरी समाज में पहिला बार पक्का खाना माने पूड़ी-छौंका वाली तरकारी बनत रहल हा. त ओह दिन गुर्हुमा जरूर बनी. अनंत चतुर्दशीयो के दिने इ बनत रहल हा. लेकिन अब ई सब पुरान बात हो गइल. एही तरी पहिले महुआ के फूल के रस निकालि के ओह में कांची बनी त ओकरा के लपसी कहल जात रहल हा. आ ओही रस में आटा के घोरि के पुआ पाकी त ओकरा के महुआरि कहात रहल हा.\nसमूचा संसार में लोग आपन भासा-परंपरा के बचावे के कोसिस कर रहल बा. जरूरत बा कि भोजपुरियो समाज जागे आ आपाना संस्कृति के बचावे खातिर प्रयास करे. भोजपुरी के लोपात सबद सब ओकरा संस्कृतिये के परतीक हवन स.


(शुक 16 सितम्बर)\nअलग तेलंगाना राज्य खातिर होखत कर्मचारी आन्दोलन में शुक का दिन से आंध्र प्रदेश के शिक्षको शामिल हो गइले. पिछला चार दिन से हड़ताल जारी बा.\nइण्डियन मुजाहिदीन का खिलाफ अमेरिकी फैसला के भारत स्वागत कइलसि.\nतमिलनाडु मुख्यमंत्री जयललिता कूडानकुलम परमाणु बिजली संयंत्र के सुरक्षित बतवली आ कहली कि ई संयंत्र ‘सुनामी जइसन आफतो से’ ना प्रभावित होखी.\nआजु से होखे जा रहल नरेन्द्र मोदी के अनशन का मौका पर भाजपा के माथ नेता आ तमिलनाडु के मंत्रियन के चहुँपला का चलते सुरक्षा इंतजाम अउरी कड़ा कर दिहल गइल बा.\nअवैध खनन मामला में सीबीआई रेड्डी भाईयन से आपन पूछताछ काल्हु चउथको दिने जारी रखलसि.\n170 हज टूर आपरेटरन के लाइसेंस केन्द्र सरकार रद्द कर दिहलसि जवना चलते करीब दस हजार लोग के हज जाये के योजना खटाई में पड़ गइल बा.\nकांग्रेस कोर समूह का बइठका में पहिला बेर राहुल गाँधी शामिल भइले.\nएआईएडीएमके महासचिव आ तमिलनाडु के मुख्यमंत्री जयराम जयललिता ने गुजरात मुख्यमंत्री नरेंद्र मोदी के साथ एकजुटता देखावे खातिर अपना दू गो सांसदन के भेजले बाड़ी.\nआंध्र प्रदेश के समुद्र किनार पर के शहर काकीनाड़ा में शुक का दिने एगो पांच मंजिला इमारत ढहला से कम से कम 15 लोग मलबा में दबाइल बा.\nअन्ना टीम के किरण बेदी हाल के भठियरपन विरोधी आन्दोलन में कांग्रेस महासचिव राहुल गांधी के रवैया के आलोचना कइली आ कहली कि राहुल अपना भूमिका से निराश कइले.\nवोट खातिर नोट मामिला में गिरफ्तार भारतीय जनता पार्टी के कार्यकर्ता रहल सुहैल हिंदुस्तानी के जमानत याचिका पर सुनवाई 20 सितम्बर ले टार दिहल गइल बा.\nरसोई गैस के दाम बढ़ावे पर विचार करे खातिर होखे वाला मंत्रीसमूह के बइठका सहयोगी पार्टियन का दबाव पर अनिश्चितकाल खातिर रद्द कर दिहल गइल. पेट्रोल के बढ़ल दाम का खिलाफ काल्हु देश भर में प्रदर्शन भइल आ सरकार के सहयोगिओ दल एह बढ़ोतरी के आलोचना कइले.\nअतवार का दिने हैदराबाद में सड़क दुर्घटना में घवाहिल अयाजुद्दीन, जे सांसद अजहरुद्दीन के छोटका बेटा रहले, के काल्हु निधन हो गइल.\nसर्वोच्च न्यायायलय काल्हु कहलसि कि जबले श्री पद्मनाभ मंदिर के ‘बी’ तहखाने के खोले के फैसला बाद में लिहल जाई. मंदिर आ श्रद्धालुअन के परम्परा अउर विश्वासो के खयाल राखल जाई.\nकरमापा के मठ से मिलल सम्पत्ति के जांच पूरा हो गइल बा आ अब आरोप-पत्र दाखिल होखी.\nममता बनर्जी पेट्रोल के दाम बढ़वला के खिलाफ बाड़ी. कहली कि उनुकर पार्टी केन्द्र से पहिलही आपन विरोध जता चुकल बिया.\n2जी घोटाला में गिरफ्तार कनिमोझी आ शरद कुमार काल्हु अपना जमानत के अर्जी दुबारा लगवले.\nप्रधानमंत्री कहले कि हाल के आतंकवादी हमला गम्भीर चेतावनी बाड़ी सँ देश के सुरक्षा हालात निश्चिंत रहे लायक नइखे.\nब्रिटिश युग में बनावल पुलिस अधिनियम के 150वीं सालगिरह मनाई केन्द्र सरकार.\nभरतपुर दंगा में मरे वालन के गिनिती सात हो गइल जब एगो इनार से तीन गो लाश मिलल.\nआतंकवादी कश्मीर में घुसपैठ करे का फिराक में लागल बाड़े : प्रधानमंत्री बतवले.\nदिल्ली में मूसलाधार बरखा से जनजीवन अस्त व्यस्त हो गइल.\nपाकिस्तान के प्रधानमंत्री रहल नवाज शरीफ काल्हु ओहिजा के सरकार पर जनता के समस्यन के अनदेखी करे के आरोप लगवले बाड़न.\nपाकिस्तान के सिंध प्रांत में आइल भीषण बाढ़ का चलते पाकिस्तान के प्रधानमंत्री यूसुफ रजा गिलानी संयुक्त राष्ट्र के आपन दौरा रद्द कर दिहले बाड़न.\nईरान-पाकिस्तान गैस पाइपलाइन पर अमेरिका फेरु आपन विरोध जतवलसि.\nतिब्बत के निर्वासित सरकार शुक का दिने आपन छह सदस्यीय मंत्रिमंडल के गठन कइलसि जवना में तिब्बती संसद के उपाध्यक्ष रह चुकल डोलमा ग्यारी समेत दू गो औरत शामिल बाड़ी.\nमंगल के जानकारी पावे खातिर बनावल राडार अब रेगिस्तान के नीचे गहराई में जमा शुद्ध जल भंडार के पता लगावे खातिर इस्तेमाल कइल जात बा. ई जानकारी नासा दिहले बा.\nभूटान नरेश जिग्मे केसर नामग्येल वांगचुक भारत में पढ़ल जेतसुन पेमा से 13 अक्टूबर के बिआह करीहें.\nकेंद्रीय वित्त मंत्री प्रणब मुखर्जी के कहना बा कि भारतीय रिजर्व बैंक के मौद्रिक दर बढ़ावे के फैसला से महंगाई पर काबू करे में मदद मिली.\nपहली अक्टूबर से निर्यातकन के मिलेवाला रियायतन में कमी कर दिहल जाई काहे कि मौजूदा योजना का जगहा केन्द्र सरकार एगो दोसर योजना ले आवे वाली बिया.\nपेट्रोल के दाम बढ़ला का बाद अब हवाई कम्पनी घरेलू किराया बढ़ावल शुरु कइली सँ. बैंक वाला आपन ब्याज दर बढ़इबे करीहें.\nरेपो रेट में बढ़ोतरी से देश के विकास प्रभावित होखी. ई कहना बा उद्योग जगत के जे आपन नाखुशी जतवले बा.\nशेयर बाजार में काल्हु तनिका तेजी देखल गइल आ सेंसेक्स 57 अंक बढ़ के बंद भइल.\nछोट आ मँझौला उद्योगन खातिर अलगा एक्सचेंज बनावल जाई जवना खातिर भारतीय लघु उद्योग विकास बैंक (सिडबी)आ नेशनल स्टॉक एक्सचेंज मिल के काम करत बाड़न.\nरिजर्व बैंक के कहना बा कि पेट्रोल के दाम बढ़ला से महंगाई दर में मामूली बढ़ोतरी होई.\nअभिनेत्री से फिल्मकार बनल पूजा भट्ट अपना नयका फिल्म में मालदीव के गायिका मरियम उनूशा के पेश करीहें. पहिलहू ऊ पाकिस्तानी गायक राहत फतेह अली खान के अपना फिल्म ‘पाप’ से बॉलीवुड में इंट्रोड्यूस कइले रही.\n‘बॉडीगार्ड’ से बॉलीवुड में शुरुआत करे वाली अभिनेत्री हजेल कीच के कहना बा कि फिल्म के शूटिंग में केहू के कबहियो ई पता ना चलल कि अभिनेता सलमान खान के बरदाश्त से बेसी दरद होत रहे.\nफिल्मकार करन जौहर के फिल्म ‘अग्निपथ’ अब 26 जनवरी के रिलीज होखी.\n‘तनु वेड्स मनु’ के सिक्वेल बनी. एकर एलान निर्देशक आनंद एल. राय कइले बाड़न.\nविराट कोहली के शानदार सैकड़ा आ कप्तान महेंद्र सिंह धौनी अउर राहुल द्रविड़ के निकहा पचासा का बदौलत भारतीय क्रिकेट टीम इंगलैण्ड का साथे आपन पाँचवा आ आखिरी एक दिना में इंग्लैंड खातिर 305 रन के चुनौती रखलसि. बाकिर बरखा का चलते बाधित खेल में डकवर्थ लुइस नियम का सहारे इंगलैण्ड भारत के छह विकेट से हरा दिहलसि. इंगलैण्ड के 34 ओवर में 241 रन के निशान पार करे के रहल जवन ऊ तैंतीसवे औवर (32.2) में चार विकेट के नुकसान पर बना लिहलसि.\nराष्ट्रमंडल खेल घोटाला जांच के निगरानी करे से सर्वोच्च न्यायालय मना कर दिहलसि. कहलसि कि सीबीआई का काम में दखल दिहला के जरूरत नइखे.\nभारत के ज्वाला गुट्टा आ वी. दीजू के मिश्रित युगल जोड़ी चाइना मास्टर्स बैडमिंटन टूर्नामेंट के सेमीफाइनल में पहुंच गइल बाकिर एकल में सायना नेहवाल क्वार्टर फाइनल में हार गइली.\nशान मार्श (81) आ माइकल हसी (नाबाद 63) का मदद से आस्ट्रेलिया सिंहली स्पोर्ट्स क्लब मैदान पर शुक का दिने श्रीलंका के साथ होत तिसरका टेस्ट मैच के पहिला दिने खेल खत्म होखे ले पांच विकेट के नुकसान पर 235 रन बना लिहलसि.\nडेविस कप : सोमदेव, बोपन्ना हरलें, भारत 0-2 से पिछड़ल. दुनु मुकाबिला जापानी खिलाड़ी जीत लिहले.\nभारतीय क्रिकेट टीम से दरकिनार भइल हरफनमौला यूसुफ पठान अगिला चैम्पियंस लीग बीसबिसा प्रतियोगिता से राष्ट्रीय टीम में जगह बनावे के कोशिश करीहें.


चौपाल – पृष्ठ 8 – Anjoria\nगीत-गवनई चौपाल टीवी फिल्म मनोरंजन\nजून 16, 2010 OmPrakash Singh\nहम बार बार बता चुकल बानी कि महुआ टीवी भा कवनो फिल्म कंपनी से अँजोरिया के कवनो व्यावसायिक संपर्क नइखे. अँजोरिया के मकसद भोजपुरी फिल्म आ टीवी के नया नया…\nमई 17, 2010 OmPrakash Singh\nपाँच दिन लगातार टटका खबर ना दिहल जा सकल काहे कि आसमान से बरसत आग लेखा गरमी हमरो के अपना चपेटा में ले लिहले रहल. एही बीच एगो कमी खलल…\nकसाब के कोर्ट से मिलल मौत का सजाय पर जवन नौटंकी टीवी चैनलन पर देखे के मिलल ओह से साबित हो गइल कि हमनी का गंभीर से गंभीर मसला पर…\n…बाबाजी के पदा के! सतरह दिन के बनवास का बाद राउर अँजोरिया फेर अपना पुरनके अँगना में मौजूद हो गइल बिया. एह बीचे कतना परिश्रम कतना परेशानी भइल, से मत…


फिलिमन के असल नायक ओकर विषयवस्तुए होखेला – आनन्द डी गहतराज – Anjoria\nआप कहाँ के हईं आ फिलिम निर्देशन में आवे के मन कइसे भइल?\nहम पश्चिम बंगाल के दार्जिलिंग के हईं. कैमरा के शौक रहल त फोटोग्राफीए से आपन कैरियर १९८० से शुरू कइनी. बाद में निर्देशन के मैदान में आ गइनी.\nसिनेमेटोग्राफी से निर्देशन करे अइला के कारण का रहल ?\nएक बेर हम गायक उदित नारायण जी आ श्रेया घोषाल के संगे ओह लोग के एगो कार्यक्रम शूट करे लंदन गइल रही. लंदन के रायल अल्बर्ट हॉल में कैमरा ले गइला पर पाबंदी रहल बाकिर हमहूं लुकावल कैमरा से एगो ना तीन गो प्रोग्राम शूट कइनी. ओही के विजअल देख उदित जी हमरा के ’कब होई गवनवा हमार’ फिलिम के निर्देशन ला अनुबंधित कइलन आ हमार निर्देशन के सफर शुरू हो गइल.\nराउर शूट कइल कुछ फिलिमन के नाम ?\nपरिंदा, 1942 लवस्टोरी, मिशन काश्मीर, करीब, देवदास वगैरह में हम कैमरा सम्हरनी. आ सहारा में सहायक डीओपी पर ज्वाइन कइले रहीं.\nभोजपुरी फिलिमन के अधिका से अधिका दर्शक मिलसु एह ला राउर सलाह का बा ?\nहमरा लागेला कि भोजपुरी फिलिमन से अगर दूअर्थी संवाद आ फूहड़पन निकाल दिहल जाव त पहिलहीं जइसन सभका देखे लायक बने लागी भोजपुरी फिलिम. दर्शक अब फूहड़पन से उबिया गइल बाड़ें. ओकरा अब फिलिमन में भोजपुरी संस्कृति के झलक चाहीं.\nफिलिमन में कथावस्तु के का महत्व बा ?\nहम त इहे मानीलें कि असल में फिलिमन के नायक कथावस्तुए होखेला. एक बेर रविकिशन जी कहले रहन कि हॉल में त हम दर्शकन के रोक सकीलें बाकिर बढ़िया कथानक बिना बढ़िया बिजनेस मुश्किल बा.\nअपना आवे वाली फिलिमन का बारे में कुछ बताईं?\nलड़ाई, खेला, कट्टा माफिया तीनों विषय प्रधान फिलिम बाड़ी स\nभोजपुरी दर्शकन ला कवनो संदेश ?\nदर्शके लोग त हमार सहार बा. ओही लोग के बढ़ावल उत्साह अउरी बढ़िया करे ला उकसावेला. एहसे हम त इहे कहब कि फिलिम देखत रहीं आ हमनी में समाज ला कछ बढ़िया कर जाए के जुनून जनमावत रहीं.


खुला मंच – टटका खबर\nबहुते निराशा वाली बाति बा कि दुनिया भर में पसरल भोजपुरी भाषी अपना माई भाषा ला कवनो दिन पर अबहीं ले एकमत नइखन हो पवले. एही मुद्दा पर भोजपुरी के पहिलका वेबसाईट होखला का नाते हमार एगो सुझाव कि विश्व भोजपुरी दिवस मनावे ला छठ महापर्व का बाद आवे वाला पहिलका अतवार के चुन लिहल\nअगलगी का पहिले बचाव ना त विनाश\nबलिया। जनपद में एह घरी जवन आफत आईल बा कि कुछउ कहल नइखे बनत। दूगो बड़का राजनीतिक का आपस के झगड़ा के कारण जन जीवन बेहाल बा। एक सप्ताह से अइसन लागता कि कब कत्ल हो जाई अउर इ खबर अखबार में पढे के मिली। आदमी का चैन छीन गइल बा । रोज-रोज का बंद\nसर्वर डाउन रहला का चलते काल्हू खबर ना दिआ सकल\nहमनी के होस्ट कंपनी के गड़बड़ी का चलते सोमार रात आठ बजे से मंगल रात नौ बजे ले सर्वर डाउन रहल जवना चलते काल्हु के खबर ना दिहल जा सकल.\nअसुविधा खातिर खेद बा\nआजु भोरे चार बजे से हमनी के सर्वर डाउन रहला का चलते आजु दिन भर अँजोरिया परिवार के कवनो साइट ना खुल पावल. एह चलते अपना हितचिन्तकन के भइल असुविधा ला हमनी के खेद बा. बाकिर ई अइसन समस्या ह जवन हमनी के हाथ में नइखे. आ आजु त हद ई हो गइल रहे कि\nअसुविधा खातिर अफसोस बा.\nपिछला कई दिन से नेटवर्क ठीक से ना मिलला का चलते काम सही से नइखे हो पावत.\nएह पन्ना पर टटका खबर के पाठक पाठिका कवनो सामाजिक, राजनीतिक, सांस्कृतिक, खेल वगैरह मुद्दा पर आपन राय दे सकेलें. ध्यान देब कि कवनो तरह के फूहड़, गैरकानूनी, अनैतिक, देश विरोधी, अराजकता पसरावे वाली टिप्पणी मत होखे. हर टिप्पणी ओकरा के देखला का बादे प्रकाशित कइल जाई एहसे हो सकेला कि राउर टिप्पणी सामने आवे


सावधान ! ‘खलनायक’ विराज भट्ट के एगो डब फिलिम ह – Anjoria\nविराज भट्ट एह घरी अपना फिलिम ‘खलनायक’ से परेशान बाड़ें. नेपाली भाषा में बनल उनका एह फिलिम ‘खलनायक’ के निर्माता दर्शकन के धोखा में राखत एह फिलिम के भोजपुरी में डब क के देखावत बाड़न. एहसे परेशान विराज भट्ट अपना चहेता लोगन के सजग करत बाड़ें कि एह फिलिम से सावधान रहे लोग काहें कि ई भोजपुरी फिलिम ना हो के नेपाली फिलिम ह जवना के भोजपुरी में डब क दिहल बा.\nविराज भट्ट पिछला दिने चउँकलन जब उनुकर दू गो फिलिमन के, ‘चीता’ आ ‘राउड़ी रंगबाज’, भोजपुरी में डब क के रिलीज क दिहल गइल. विराज भट्ट के एगो पुरान नेपाली फिलिम “कवच” के भोजपुरी में डब क के “चीता” का नाम से आ नेपाली में बनल ‘मजबूर’ के भोजपुरी में ‘राउड़ी रंगबाज’ के नाम से देखावल जात बा. उनकर एगो अउर नेपाली फिलिम ‘गंगाजल’ के भोजपुरी में ‘मर्द रिक्शावाला’ क नाम से रिलीज करे क तइयारी चलत बा.\nसाथही विराज भट्ट अपना नेपाली निर्माता लोग से निहोरा कइले बाड़न कि अइसन काम मत करे लोग.


भोजपुरिया डॉन अन्तर्राष्ट्रीय फिल्म समारोह में\nभोजपुरी सिनेमा के मेगा स्टार मनोज तिवारी के सुपर डुपर हिट फिल्म भोजपुरिया डॉन के इन्टरनेशनल फिल्म फेस्टिवल आफ इण्डिया २०१० का पैनारोमा में शामिल कर लिहल गइल बा. मनोज तिवारी पहिलका भोजपुरी स्टार हउवन जिनका फिल्म के एह फिल्म फेस्टिवल में शामिल कइल गइल बा. भोजपुरी के ई पहिलका फिल्म ह जवना के आईएफएफआई में देखावल जाई.\nभोजपुरिया डॉन के निर्माता भरत जैन के फिल्म फेडरेशन आफ इण्डिया का तरफ से एह बात के सूचना भेजल गइल बा. एकरा बाद से दुनु निर्माता भरत जैन आ राकेश कोहली, निर्देशक रवि सिन्हा, आ नायक मनोज तिवारी के बधाई पर बधाई मिल रहल बा.\nसमारोह में एह फिल्म के भोजपुरिये में देखावल जाई आ सबटाइटिल अंगरेजी में रही. मनोज तिवारी एकरा के भोजपुरी सिनेमा के अंतर्राष्ट्रीय फलक पर चहुँपावे के एगो अउरी प्रयास बतवले बाड़न.\nअब भोजपुरी में बने जा रहल बा दरार\nभोजपुरी सिनेमा में हिन्दी फिल्मन के नाम नकल करे के सिलसिला शुरु हो गइल बा आ ओहि कड़ी में एगो नाम अउरी जुड़ गइल बा दरार के. एह फिल्म के हीरो पवन सिंह के कहना बा कि बस नामे एगो बा ना त कहानी से लेके हर चीज नया बा. पवन सिंह के कोशिश रहेला कि अपना हर फिल्म में एगो नया रुप अपना प्रशंसकन खातिर देखावसु. अइसन ना होखे कि उनकर हाव भाव आ किरदार देख के दर्शकन के लागे ई त हम पहिलहू देख चुकल बानी !\nदरार दू गो दोस्तन के कहानी बा जवना में कुछ कारण से दोस्ती में दरार पड़ जात बा. फेर कई गो समस्या आवत बा. फिल्म के अंत में कहानी के दिलचस्प खात्मा होखत बा.\nअउरी जानकारीCineBhojpuri.com पर पढ़ीं.\n(स्रोत : मो॰खालिद)\nदबंग सलमान से किंग निरहुआ के भिड़न्त\nअबकी के ईद बिहार के सिनेमा प्रेमियन खातिर खास होखे जा रहल बा. एह साल ईद का मौका पर हिन्दी सिनेमा के दबंग नायक सलमान खान के मुकाबिला भोजपुरी सिनेमा के किंग निरहुआ से होखे जा रहल बा. सलमान के सबंग से टक्कर लेबे आ रहल बा निरहुआ के मृत्युंजय. भोजपुरी सिनेमा के वितरक एह मुकाबिला खातिर पूरा तईयारियो कर लिहले बाड़न. बिहार में मृत्युंजय के वितरण अधिकार बहुते भारी भरकम दाम पर कपूरचंद लिहले बाड़े. मृत्युंजय के एके साथ पचास गो सिनेमाघरन में रिलीज कइल जाई.\nमुनियो पर भारी सईंया जी के बारी\nहिन्दी फिल्म के सुपरहिट गाना मुन्नी बदनाम हुई पर भारी पड़े जा रहल बा मृत्युंजय फिल्म के गाना बकरी चरावे गइली सईंया जी के बारी…. फिल्म मृत्युंजय के एह गाना में निरहुआ, रिंकू घोष, मोनालिसा, आ संजय पाण्डे शामिल बाड़े.\nएह फिल्म के इहो खासियत बा कि प्रवेश सिप्पी के बनावल आ जगदीश शर्मा के निर्देशित एह फिल्म के ट्रेलर इन्टरनेटो पर जारी कइल गइल बा. फिल्म के एह बहुते चर्चित गाना के जब इन्टरनेट पर डालल गइल त एकरा के डाउनलोड करे वालन के भीड़ लाग गइल. फिल्म के सगरी गाना लोग के पसन्द आ रहल बा.\nPrevious Post: टटका खबर\nNext Post: टटका खबर\nRespected Editor G,\nGiving Cine news in English is very good but killing the thirst of Bhojpuri readers is also not good. so, I request you to give full details in Bhojpuri language also.\nDipendra Kanu (NePaL)


टटका खबर, शुक, वैशाख अन्हरिया चतुर्थी, 2078 विक्रमी – टटका खबर\nटटका खबर, शुक, वैशाख अन्हरिया चतुर्थी, 2078 विक्रमी\nApr 30, 2021 एक्जिट पोल, चम्पारण, पंचायत चुनाव, भाजपा, विधानसभा चुनाव, शेयर बाजार\nपश्चिम बंगाल समेत चार राज्य आ एगो केंद्र शासित प्रदेश पुड्डुचेरी में भइल विधानसभा चुनावन के एक्जिट पोल में भाजपा के तीन विधानसभा में मिलल बढ़त सामने आइल बा. करीब करीब सगरी पोलहा अंदाज लगवले बाड़ें कि ओहिजा भाजपा के बड़हन बढ़त मिलल बा. पिछला बेर तीने सीट जीत पावे वाली भाजपा अबकी सरकार बनावे के हैसियत पा सकेले. असम में सरकार चला रहल भाजपा नीत गठबन्हन के फेरु जीतल एकदम तय मानल जा रहल बा काहें कि सगरी पोलहा एकरा पर एकमत बाड़ें. अइसने एकमत पुड्डुचेरी में लउकत बा. ओहिजो भाजपा नीत गठबन्हन के जीत तय मानल जा रहल बा. राहुल जवना राज्य में आपन पूरा ताकत झोंकले रहुवन ओह राज्य केरलो में उनकर गठबन्हन के लोग उठा के महासागर में फेंक दिहले बा. केरल में हर चुनाव में सरकार बदलत आवत रहुवे आ एही उमेद से राहुल बबुआ के केरल में सिपहसालार बनावल गइल रहुवे कि जीत के सेहरा उनुका माथे बान्हल जाई. बाकिर लागत बा कि ओहिजो उनुका ला हरदिए के इन्तजाम बा. तमिलनाडु में द्रमुक के जीत तय मानल जा रहल बा.\nप्रदेश के प्राथमिक शिक्षक संघ के दावा बा कि यूपी पंचायत चुनाव में लागल लगभग 706 शिक्षकन के मौत हो गइल बा. संघ एकर जिलावार सूची चुनाव आयोग के सँउप के कहले बावे कि मतगणना के रोक दीहल जाव आ अउरी लोग के मौत के रोकल जाव. एह खबर पर विपक्ष उछल पड़ल बा आ प्रदेश सरकार के आलोचना करे में लाग गइल बा. एही बीच काल्हु भइल पंचायत चुनाव के चउथका आ आखिरी डेग के चुनाव करा लीहल गइल. एह डेग में 75 प्रतिशत मतदान के खबर बा.\nपश्चिम चम्पारण जिला के मनुआपुल इलाका के नरकटियागंज- बेतिया मेन रोड पर कुड़िया कोठी मैदान से एगो अनजान नवही के लाश बरामद भइस बा. ओहिजे एगो मोटरसाइकिलो पड़ल मिलल बा. लाश के गरदन काटल गइल बा एहसे ई एक्सीडेंट के मामिला ना हो सके.\nकाल्हु भइल आईपीएल क्रिकेट के दू गो मैचन में पहिला मैच में मुम्‍बई इंडियन्‍स राजस्‍थान रॉयल्‍स के सात विकेट से हरवलसि. दुसरको मैच में डेल्‍ही कैपिटल्‍स साते विकेट से कोलकाता नाइट राइडर्स के हरा दिहलसि.\nदेश के शेयर बाजार में वायदा बाजार के साप्ताहिक आ मासिक बंदी का दिने बियफे के उतार-चढ़ाव का बीच लगातार चउथका दिने बढत दर्ज भइल. सेंसेक्स में 32 अंक आ निफ्टी में 30 अंक के बढ़त दर्ज भइल. एहसे लागत बा कि निवेशकन में कोरोना से निपट लेबे के उमेद जिन्दा बा.\nटटका खबर, बियफे, वैशाख अन्हरिया तृतिया, 2078 विक्रमी


देखावा में भाव कम भइला से रुसल लालू परिवार – टटका खबर\nदेखावा में भाव कम भइला से रुसल लालू परिवार\nपटना 11 अप्रैल. बिहार के कुख्यात चारा घोटालाबाज सजायाफ्ता लालू प्रसाद के पत्नी अपना डेरा पर तैनात सुरक्षाकर्मियन के गिलिती कम भइला से रुसल बाड़ी आ उनुका साथही रुसल उनुकर दुनु बेटो लोग आपन पूरा सुरक्षा वापिस कर दिहले बा. हालांकि सोचे वाली बात बा कि आखिर राबड़ी देवी के कवन खतरा बा जवना चलते उनुका सरकारी खरचा पर सुरक्षा के अमला चाहीं. आखिर बेपनाह कमाई के दौलत से निजी सुरक्षा काहे नइखी राख लेत.\nसरकार बीच बीच में खतरा का आकलन करत सुरक्षा बढ़ावत घटावत रहेले आ एह पर कवनो शिकायत के बाति ना होखे के चाहीं. बाकिर असल वजह ई बा कि डेरन पर तैनात सुरक्षा एह लोग के आपन दबदबा देखावे का कामे आवेला आ एही से कवनो नेता भा नेतइन ई ना चाहे कि ओकर सुरक्षा में कवनो कमी कइल जाव. ओह लोग के लागेला कि एह से जनता में संदेश जाला कि इनकर दबदबा अब कम होखे लागल बा.\nमुख्यमंत्री रहत घरी जब लालू के चारा घोटाला का मामिला में पहिला बेर जेल जाए के मजबूरी आइल त अपना गोल पर कब्जा बनवले राखे खातिर ऊ अपना पत्नी राबड़ी देवी के मुख्यमंत्री बनवा दिहले रहलें. अब एकबेर राज्य के मुख्यमंत्री रहला का नाते एकरो के आपन जागीर समुझत ई लोग बिहार के राजनीति में आपन दबदबा बनवले राखे ला बेचैन बा.\nराबड़ी देवी नीतीश कुमार के चिट्ठी भेज के एह बाति के ओरहना दिहले बाड़ी कि उनुकर सुरक्षा हटा लीहल गइल बा. एहसे ऊ आपन सगरी सुरक्षाकर्मी आ सरकारी गाड़ी लवटावत बाड़ी. मीडीया में राबड़ी देवी आरोप लगवले बाड़ी कि उनुका पूरा परिवार के जान लेबे के साजिश हो रहल बा बाकिर उनुका बिहार का लोगन पर भरोसा बा आ अब इहे लोग उनुका परिवार के सुरक्षा करी. आ अगर उनुका भा उनुका परिवार का साथे कवनो दुर्घटना घटत बा त एकरा ला नीतीशे सरकार जिम्मेदार होखी.\nTags: राबड़ी देवी, लालू परिवार\nभाजपा.जदयू के बीच नूरा कुश्ती होखे के बात कहली राबड़ी देवी


टटका खबर, अतवार, १२ फरवरी २०१२ | Anjoria's Weblog\nदेवराहा बाबा श्रीधरदास डिग्री महाविद्यालय रामपुर कदना (गड़खा) के संस्थापक सचिव श्रीधरदास जी महाराज को हटाके दोसरा आदमी के सचिव बना दिहला से नाराज श्रीधरजी महाराज धरना पर बईठीहें. उनुका एह बाति के तकलीफ बा कि जब महाविद्यालय के सरकारी अनुदान ना मिलत रहे तब अपना खरचा पर सभकर तनखाह देत रहले आ आजु उनुके के हटा दिहल गइल बा. कहलन कि ऊ मालवीय जी का तरह चंदा माँग माँग के महाविद्यालय बनवले रहले.\nमहाराजगंज के सांसद उमाशंकर सिंह के माँग मानत छपरा-गोरखपुर इंटरसिटी ट्रेन के ठहराव दारौंदा स्टेशन पर कइल जाई. हालांकि ऊ एकमा आ दाउदोपुर में एकर ठहराव मँगले रहले.\nपटना जंक्शन आ राजेन्द्र नगर टर्मिनल से रेलगाड़ियन के परिचालन काल्हु सोमार से यथावत हो जाई. इंटरलाकिंग के काम पूरा तेजी से कइल जा रहल बा आ आजु रात ले पूरा हो जाई. अब रेलगाड़ियन के स्टेशन पर आवे खातिर बेसी देर ले इंतजार ना करे के पड़ी.\nबक्सर जिला के धनसोई इलाका में करैला गाँव के एगो झोपड़ी में आग लगला से तीन गो छोट बच्ची जर के मर गइली सँ. रात में अपराधियन के आवे के हल्ला पर लोग दउड़ल त कन्हैया चौधरी के मेहरारुवो हड़बड़ा के बाहर निकलली. एही में ढिबरी पलटि गइल आ फूस के झोपड़ी में आग लाग गइल. झोपड़ी में सूतल तीनो बच्चियन के बचावल ना जा सकल.\nसासाराम के दहियाड़ रामपुर नहर से मिलल लाश के पहचान नवरतन बाजार के नवनीत का रूप में भइल बा. लाश एक दिन पहिले मिलल रहे.\nचुनाव के तिसरका, चउथका आ पाँचवा चरण के प्रचार पूरा जोर पर बा. तिसरका दौर के प्रचार काल्हु सोमार साँझ से बंद हो जाई आ एह दौर के मतदान पन्द्रह फरवरी के करावल जाई.\nतिसरका दौर के छप्पन सीटन में से तीस गो बसपा का लगे रहुवे, भाजपा का लगे छह गो, कांग्रेस का लगे तीन गो आ जदयू का लगे एगो सीट रहुवे.\nगोरखपुर में गगहा के ब्लाक प्रमुख के चचेरा भाई के बाइक सवार बदमाश गोली मार के भाग गइले. घवाहिल भाई के अस्पताल में भरती करावल गइल बा.\nदेवरिया के गौरीगंज बाजार के चरियांव खास में प्रधान रहल एगो आदमी का घर में बन्धक बना के राखल एगो कम उमिरिया दलित लड़िकी से सामूहिक बलात्कार के मामिला सामने आइल बा.\nबलिया स्टेशन से पहिले बहेरी का लगे एगो आदमी बनारस पैसेंजर से आवत में गिर पड़ल आ गम्हीराहे घवाहिल हो गइल. ओकरा के अस्पताल में भरती करावल गइल बा.\nचुनाव बीतला का बाद चुनावी रंजिश के झगड़ा शुरू हो गइल बा जहें तहें. आजु रसड़अ में छितौनी क्रासिंग का लगे दु गो गुट का बीच जम के मारपीट भइल.\nबलिया के गड़वार पियरिया रोड पर एगो टैंकर से कचरा के दूगो लड़िकी दौरे पर मर गइली स. घटना का बाद ड्राइवर गाड़ी लिहले तेजी से भाग निकलल.\nकांग्रेस पार्टी सलमान खुर्शीद के बयान से अपना के अलग कर लिहले बिया बाकिर सलमान खुर्शीद आपन गलती माने के तइयार नइखन. ओने भाजपा नेता नितिन गडकरी चुनाव सभा में कहलन कि अगर भाजपा के सरकार बनल त अल्पसंख्यक आरक्षण खतम कर दिहल जाई काहे कि ई पिछड़ा वर्ग से छीन के दिहल गइल बा. कहलन कि दुख के बाति बा कि पिछड़ा वर्ग के नेता एह अन्याय का खिलाफ नइखन बोलत बाकिर भाजपा ई अन्याय होखे ना दी.\nदेश में एम्बुलेंस प्रणाली के व्यवस्थित आ सुविधाजनक बनावे खातिर केन्द्र सरकार एगो राष्ट्रीय एम्बुलेंस संहिता बनावे के तइयारी में लागल बिया.\nपाकिस्तान के प्रधानमंत्री यूसुफ रजा गिलानी काल्हु न्यायालय के अवमानना मामिला में सुप्रीम कोर्ट में हाजिर होखीहें. गिलानी कहले बाड़न कि अगर अदालत उनुका के दोषी करार दी त ऊ इस्तीफा दे दीहें.\nसीरिया समस्या पर विचार करे खातिर अरब लीग के विदेश मंत्रियन के बईठक काहिरा में शुरू हो गइल बा.\nफेसबुक कंपनी के कागजात सामने अइला पर पता चलल बा कि कंपनी जब चाहे अपना संस्थापक मार्क जुकरबर्ग के निकाल बाहर कर सकेले आ मार्को जब चाहसु तब कंपनी छोड़ सकेले. मार्क पर इहो रोक बा कि ऊ फेसबुक से मुकाबला करे वाला भा लायक कवनो दोसर सोशल साइट ना बनइहें. बाकिर एह खबर के असलियत इहे बा कि कंपनी कबहियो मार्क के ना निकाल पाई काहे कि उनुका लगे कंपनी के अठावन फीसदी हिस्सा बा. एह तरह के नियम के नुकसान बाकी कर्मचारियन खातिर बा जिनका के कंपनी जब चाहे तब निकाल सकेले बिना कवनो कारण बतवले.\nसानिया मिर्जा आ ऑस्ट्रेलिया के अनास्तासिया रोदियानोवा के जोड़ी थाइलैंड में पटाया ओपन टेनिस टूर्नामेंट के महिला डबल्स के खिताब जीत लिहलसि.\nतिकोनिया एकदिना क्रिकेट का मैच में आजु भारत आस्ट्रेलिया के चार विकेट से हरा दिहलसि. भारत का ओर से गौतम गंभीर सबले अधिका ९२ रन बनवले आ एह खातिर उनुका के मैन आफ द मैच घोषित कइल गइल.


आरा में 15 जने पर हत्या करे के आरोप – टटका खबर\nआरा में 15 जने पर हत्या करे के आरोप\nपिछला शनिचर का दिने आरा के बलबतरा गाँव के एगो किसान के बेरहमी से मार दिहल गइल रहुवे. पुलिस एह मामिला के दर्ज कर के आरोपियन के गिरफ्तारी करे में लागल बिया.\nजान लेबे से पहिले एह किसान के खंभा में बान्हि के मन भर पीटले सँ हत्यारा आ जब ऊ अधमरु हो गइल त ओकरा के गोली मार दिहलें सँ. सगरी आरोपी ओकर गोतिया हउवन सँ. मरे वाला किसान अक्षय के भाई 15 जने प नामजद केस लिखवले बाड़े.\nविश्वविद्यालय के खुरचाल से आरा में मेडिकल कॉलेज खोले में दिक्कत\nभोजपुरी पट्टी से 15 गो खबर,7मई 2018, सोमार


बिहार के ठेंगा देखवलस भाजपा के घोषणा-पत्र – Anjoria\nप्रधानमंत्री के कुर्सी के ललायित नरेन्द्र मोदी बिहार के जनता से आपन कइल वादा भुला\nगइलन . चुनावी रैली आ चाय के चर्चा के दौरान कहत फिरत रहन कि हम बिहार के विशेष राज्य के दर्जा दिलाइब . हम बिहार के विकास खातिर विशेष आर्थिक पैकेज ले के आइब. सोमवार के जब भाजपा के घोषणा -पत्र आइल ओहमे विशेष राज्य के दर्जा त दूर के बात बा, बिहार के नाम तक नइखे .\nप्रधनमंत्री के कुर्सी पावे खातिर हर पार्टी के लोग बिहार आ उत्तर प्रदेश के सिट पे नजर गड़ावेला . इहे भाजपा के नेता लोग बिहार के विशेष राज्य के दर्जा दिलावे खातिर कसम खात रहे . अब साफ हो गइल बिहार के केहू आगे बढ़ल नइखे देवल चाहत .\nबिहार के मुख्यमंत्री नीतीश कुमार के कहना बा- भाजपा के घोषण- पत्र बिहार विरोधी बा . असम के बाढ़ समस्या सुलझावे के जिक्र त बा, बिहार के उल्लेख नइखे, जबकि बिहार देश के सबसे आधिक बाढ़ग्रस्त राज्य हउए . जबतक बिहार के आपन ताकत ना होखी, दोसर पार्टी बिहार के राजनैतिक सौदेबाजी के मंच बनाके रखी .\nबिहार के विशेष राज्य के दर्जा दिलवावे के आपन वादा के घोषणा-पत्र में शामिल ना करके भाजपा बहुत बड़ धोखा देले बिया बिहार के जनता-जनार्दन के साथे . अइसे में अगर भाजपा के खिलाफ माहौल बन जाई त सउंसे गुड़ गोबर हो जाई .\nPrevious Post: महान सम्राट अशोक के 2358वीं जयंती मनावल गइल\nNext Post: भउजी हो !


अइला के डर ना, परिकला के डर बा – टटका खबर\nAug 21, 2019 कांग्रेस, खान मार्केट गिरोह, पीचि, महतारी-बेटा-दामाद, मोदी सरकार\nयूपीए 1 आ2का दौरान भइल आ कइल घोटालन का चलते सत्ता से बहराइल कांग्रेस जानत बिया कि चिदम्बरम वाला केस उनुके ले नइखे रहि जाए वाला. एक तरह से ई मोदी सरकार के टेस्ट बैलून हवे. सरकार देखल चाहत बिया कि पीचि के गिरफ्तारी का बाद कांग्रेस आ ओकरा समर्थकन के रवैया कइसन रहत बा. पीचि कांग्रेस के बड़का नेता हउवन आ अगर उनुका के बचावल ना जा सकल त अगिला चोट महतारी बेटा पर होखे वाला बा. हो सकेला कि ओकरा पहिले दामाद पर चोट कइल जाव.\nउपर से नीचे ले कांग्रेस के करीब हर बड़का नेता कवनो ना कवनो बड़ घोटाला में शामिल रहल बा भा कवनो दोसरा अपराध में. अपना पहिला सरकार का दौरान मोदी सरकार सावधानी बरतलसि आ एह लोग के अपना निशाना पर ना लिहलसि. बाकिर अपार बहुमत का बाद बनल दोसरको सरकार का दौरान अगर ई कांग्रेसी घोटालाबाज धरइलें ना, आ जेहल में डलइलें ना त मोदी के भगतन के निराशा के सीमा ना रही.\nमोदी सरकार कवनो हड़बड़ी में नइखे. ओकरा लगे पूरा समय बा आ ओकरा इहो मालूम बा कि दुश्मन पर तबले वार ना करे के चाहीं जबले ओकरा बच निकले के अनेसा रहो. जवना दिने ओकरा लाग जाई कि महतारी-बेटा-दामाद के घेरल अब पक्का हो गइल बा तहिया एह लोग के बचे के कवनो उमेद ना रहि जाई.\nसंगही संगे पीचि वाला मामिला में लुटियन जोन के खान मार्केट गिरोह आ अदालतो क परख हो जाए वाला बा. अबहीं ले एह तिकड़ी के जाला साफ नइखे हो पवले. जज बहाली के मामिला कांग्रेसी सरकार का दौरान अइसन बना दिहल गइल बा कि ओकरा पर सरकार के कवनो कंट्रोल नइखे रहि गइल. इन्दिरा गाँधी के जमाना से प्रतिबद्ध न्यायपालिका के रणनीति देशहित पर भारी पड़त आइल बा. अगर पीचि मामिला में अदातल भरोसा जोग काम करत लउकी त सरकार आगे बढ़े के सोची ना त देश के जनता के सोचे के पड़ी कि एह तिकड़ी के जाला साफ करे ला कवन तरीका निकालल जाव.\nलुटियन मीडिया के काट सोशल मीडिया का रुप में निकल गइल बाकिर न्यायपालिका के मौजूदा रुख के काट न्यायपालिका का बीचे से निकाले के बा. एह से पीचि वाला मामिला गौर से देखला के जरुरत बा.


12 सितम्बर के कुछ अउर खबर – टटका खबर\n12 सितम्बर के कुछ अउर खबर\nSep 13, 2016 अखिलेश यादव, केशव मौर्य, मायावती, राहुल गाँधी\nखा पी के हाथ झार के चल गइलें कांग्रेस के युवराज राहुल गाँधी. ना ऊ सोचलन ना उनुकर लगुआ भगुआ कि गरीब परिवार उनुका आवभगत के खरचा से कइसे निबटी. अब खबर बा कि राहुल के खाना खिआवे ला करजा उठावा वाला स्वामीनाथ के गरीब परिवार कइसे उतारी ई करजा. वइसे संस्कार रहीत एह नेता में त जात घरी घर के बचवन का हाथ में कुछ दे गइल रहतन भा कांग्रेस ओह आदमी के कुछ आर्थिक सहायता कर दीत.\nसत्तर चूहा खइला का बाद हज करे निकले वाला कहावत के सही ठहरावल यूपी के मुख्यमंत्री अखिलेश यादव अपना दू गो मंत्रियन के बरखास्त क दिहलन. खनन मंत्री गायत्री प्रजापति आ पंचायती राज मंत्री राजकिशोर पर भठियरपन के आरोप लागल करत रहुवे बाकिर अब कपारे चुनान आइल बा त आपन छवि साफ करे के कोशिश करत बाड़न. एहमें प्रजापति मुलायम के करीबी आ राजकिशोर शिवपाल के करीबी हउवन.\nबिहार के सारण जिला के बनियापुर इलाका के कन्होली मनोहर गांव में सोमार का दिने एगो पोखरा में नहाए घुसल दू गो बच्चियन आ एगो बच्चा के डूब के मौत हो गइल. तीनो लाश बरामद हो गइल बा आ पोस्टमार्टम ला जिला मुख्यालय के छपरा सदर अस्पताल भेज दिआइल बा.\nकेकड़ा पकड़े ला गड़ही में उतरल दू गो बचवा यूपी के बलिया जिला के रेवती इलाका के तुलसी छपरा गाँव में डूब के मर गइलें. एगो बच्ची के डूबे से बचा लीहल गइल. दुनू बचवन के लाश गड़ही से निकाल लीहल गइल बा.\nबसपा में मचल भगदड़ का जारी राखत सोमार का दिने मायावती के चार गो सिटींग विधायक भाजपा में शामिल हो गइलन. भाजपा के यूपी अध्यक्ष केशव मौर्य के कहना बा कि बसपा में मचल भगदड़ खतम नइखे होखे वाला.


अभिनेत्री गुंजन पंत बनली फिल्म निर्माता – Anjoria\nसिनेमा भोजपुरी के चर्चित नायिका गुंजन पंत अब अभिनय का संगे-संग फिलिम निर्माणो में आ गइल बाड़ी. मौजूदा दौर के ई पहिलका नायिका हई जे फिलिम बनावे चलल बाड़ी. गुंजन पंत निर्माता चेतन राठौड़ संगे मिलके भोजपुरी फिल्म ‘मुन्नी बदनाम भईल सईंया तोहरे खातिर’ बनावत बाड़ी. प्रिशा आर्ट्स के बैनर तले बनेवाली एह फिलिम के प्रस्तुतकर्ता हउवें जितेश दुबे. संजीव बोहरणी आ संदीप तिवारी एह फिल्म के निर्देशन करीहें.\n‘मुन्नी बदनाम भईल सईंया तोहरे खातिर’ के कथा-पटकथा आ संवाद सुरेन्द्र मिश्रा लिखले बाड़न. कला निर्देशक अंजनी तिवारी, आ लाईन प्रोड्यूसर निलाभ तिवारी हउवें. गुंजन एह फिलिम में अभिनय नइखी करत. उनकर कहना बा कि चेतन राठौड़ आ उनुकर पूरा धेयान फिलिम बनावे पर बा आ ई उनकर ड्रीम प्रोजेक्ट हवे.\nशूटिंग अगिला महीना उत्तर प्रदेश में कइल जाई आ रानी चटर्जी, दीपक दुबे अउर बृजेश त्रिपाठी एकर मुख्य कलाकार होखीहें.


How Hajipur becameaworkplace for Ram Vilas Paswan who belong from Khagaria district Bhojpuri: हाजीपुर में तs खेला खतम रहे रामविलास पासवान के, लेकिन...– News18 Hindi\nखगड़िया जिले के रहे वाला रामविलास पासवान खातिर हाजीपुर कइसे बन गइल करमभूमि ? हाजीपुर के राह में रामविलास पासवान खातिर कम रोड़ा ना बिछावल गइल रहे. लेकिन ऊ कइसे सब बाधा के पार कइले, एकरा से चिराग पासवान के सीख लेवे के चाहीं.\n“रामविलास पासवान हाजीपुर के माई मानत रहन. हाजीपुर के माटी से ही उनकर देश अउर दुनिया में पहचान मिलल रहे. पासवान परिवार खातिर हाजीपुर कवनो तिरथ से कम नइखे. पशुपति पारस भी पहिला बेर सांसद बनले तs हाजियेपुर से. अब चिराग पासवान लोजपा में आपन जगह मजबूत करे खातिर हाजीपुर से ‘आशीर्वाद यात्रा’ शुरू करे वला बाड़े.” शंभुनाथ अतना कह के अखबार खटिया के सिरहाना राख देले. सामने बइठल गौरीकांत कहले, हाजीपुर के कइसे भुला सकेले चिराग पासवान ? अगर उनका रामविलास पासवान के बिरासत संभाले के बा तs हाजीपुर के जनता से आशीर्वाद लेवहीं के पड़ी. हाजीपुर के जौहरी लोग ही तय करिहें कि लोजपा के हीरा के बा ? चिराग पासवान कि पशुपति पारस ? अवधबिहारी दूनो जना के बात सुन के कहले, का तूं लोग जानत बड़s कि खगड़िया जिले के रहे वाला रामविलास पासवान खातिर हाजीपुर कइसे बन गइल करमभूमि ? हाजीपुर के राह में रामविलास पासवान खातिर कम रोड़ा ना बिछावल गइल रहे. लेकिन ऊ कइसे सब बाधा के पार कइले, एकरा से चिराग पासवान के सीख लेवे के चाहीं.\nहाजीपुर में इंट्री के पृष्ठभूमि\nगौरीकांत अउर शंभुनाथ पूछले, कइसे ? तs अवधबिहारी कहले, अइसन ना रहे कि हाजीपुर के राजनीत, रामविलास पासवान के सोना के थारी में सजा के मिलल रहे. हाजीपुर से उनकर पत्ता साफ करे खातिर कम कोशिश ना भइल रहे. लेकिन ऊ तs लोकनायक जयप्रकाश जी के महिमा रहे कि रामविलास पासवान के बाल बांका ना भइल. अगर जेपी ना रहिते तs रामविलास पासवान खातिर हाजीपुर सपना हा जाइत. रामविलास पासवान 1969 में संसोपा के टिकट पs अलौली (खगड़िया) से बिधायक बन चुकल रहन. लेकिन 1972 के चुनाव में ऊ हार गइल रहन. ई हार के बाद ऊ केन्द्र के राजनीत में जाये के तइयारी करे लगले. 1975 में जब इमरजेंसी लागल तs उनको जेल जाये के पड़ल. ओही घरी से जयप्रकाश नारायण, रामविलास पासवान के करमठता से परभावित रहन. 1977 में जब लोकसभा के चुनाव होखे लागल तs जनता पाटी में भी टिकट बंटवारा होखे लागल.\nहाजीपुर में रामविलास पासवान के आगमन\nअवधबिहारी कहले, रामविलास पासवान भी जनता पाटी के महत्वपूर्ण नेता रहन. 1977 के चुनाव में उहो टिकट के दावेदार रहन. जयप्रकाश नारायण के रामविलास पासवान से बहुत स्नेह रहे. जेपी राजनीतिक परिवर्तन के क्रांति तs कइले लेकिन उनका पद-प्रभाव के कवनो लालसा ना रहे. टिकट बंटवारा में उनकर कवनो दखल ना रहे लेकिन उनकर बिराट रूप के सामने बड़-बड़ नेता भी नतमस्तक रहन. जेपी के बात के बिरोध करे के हिम्मत केकरो में ना रहे. एक दिन जेपी रामविलास पासवान से कहले, आपको हाजीपुर से चुनाव लड़ना है, तैयारी शुरू कीजिए. लेकिन जनता पाटी चुनाव संचालन समिति हाजीपुर से रामविलास पासवान के टिकट काट के रामसुंदर दास के उम्मीदवार बना देलस. लोकनायक जेपी के जब ई बात मालूम भइल तs ऊ कुछ ना कहले. ऊ शांति से क्रांति करे वला नेता रहन. रामविलास पासवान के टिकट कटला के अगिला दिन हाजीपुर में धमाका हो गइल. जब भोर भइल तs लोग अचंभा में पड़ गइले. गली-गली में पोस्टर साटल रहे जवना में जेपी घोषणा कइले रहन कि रामविलास पासवान हमारा उम्मीदवार है. करीब दस हजार अइसन पोस्टर से पूरा हाजीपुर पट गइल रहे. पटना से लेके दिल्ली तक हड़कंप मच गइल. पूरे देश में रामविलास पासवान अकेले अइसन नेता रहन जेकरा के जेपी आपन कंडिडेट कहले रहन.\nजेपी के आशीर्वाद से रेकौड जीत\nगौरीकांत पूछले, का रामविलास पासवान के टिकट जानबूझ के काटल गइल रहे ? तs अवध बिहारी जबाब देले. ओह घरी बिहार जनता पाटी में कर्पूरी ठाकुर, सत्येन्द्र नारायण सिन्हा, मधु लिमये जइसन नेता के टिकट बितरण में बिशेष प्रभाव रहे. जेपी के फैसला से ई लोग को जोर के झटका लागल. जेपी के फैसला पलटे के ताकत केकरो में ना रहे. जेपी के सलाह पs रामविलास पासवान निर्दलीय हाजीपुर से पर्चा भर देले रहन. जेपी के कंडिडेट के खिलाफ जनता पाटी के कवन नेता के चुनाव लड़े के हिम्मत रहे ? अंत में जनता पाटी रामसुंदर दास के उम्मीदवारी वापल ले लेलस. पासवान जनता पाटी के उम्मीदवार बन के लड़ले. लेकिन तब पूरा हाजीपुर में ई बात फैल गइल रहे कि पासवान के जीत, जेपी के निजी जीत बा. एकरा बाद अइसन एकतरफा भोटिंग भइल कि रामविलास के जीत के वर्ल्ड रिकॉर्ड बन गइल. ऊ4लाख 24 हजार भोट से जीत के गिनिज बुक ऑफ रिकॉर्ड्स में नांव लिखवले. एकरा बाद रामविलास पासवान हाजीपुर के माटी में रच-बस गइले. जनता पाटी तs उनकर टिकट काट देले रहे लेकिन जेपी के स्नेह उनका के हाजीपुर के हीरा बना देलस.\nदू बेर वर्ल्ड रिकॉर्ड बनावे वला सीट\nशंभुनाथ के सवाल पs अवध बिहारी कहले, हाजीपुर के जनता, उनका से केतना प्यार करत रहे ई 1989 के चुनाव से साबित हो गइल. रामविलास पासवान नाया वर्ल्ड रिकॉर्ड बनवले. ऊ कांगरेस उम्मीदवार महावीर पासवान के5लाख4हजार 448 भोट से हरवले रहन. ऊ हाजीपुर में जरूर दू लोकसभा चुनाव हरले लेकिन एही सीट से दू बेर वर्ल्ड रिकॉर्ड बनावे के दुर्लभ गौरव भी मिलल. भारत में अतना गौरव वला शायदे कवनो चुनाव क्षेत्र बा. कहल जाला कि हाजीपुर के कण-कण में रामविलास पासवान बसल बाड़े. जब 2019 में ऊ चुनाव लड़े से इंकार कर देले अउर अपना जगह पs पशुपति पारस के हाजीपुर से कंडिडेट बनवले तs कतना लोग कहे लागल कि अब लोजपा के हार तय बा. लेकिन पशुपति पारस के जीत से साबित हो गइल कि हाजीपुर के जन-मन में रामविलास पासवान बाड़े. बहुत तेयाग अइर तपस्या के बाद उनका ई अस्थान मिलल रहे. चिराग पासवान के भी जनता के दिल में जगह बनावे खातिर हाजीपुर के माटी के नमन कर के संघर्ष के रास्ता पs चले के पड़ी. शंभुनाथ अउर गौरीकांत हुंकारी भर के एह बात के समर्थन कइले. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)